CELEX: 32017R0390
Language: lt
Date: 2016-11-11 00:00:00
Title: 2016 m. lapkričio 11 d. Komisijos deleguotasis reglamentas (ES) 2017/390, kuriuo Europos Parlamento ir Tarybos reglamentas (ES) Nr. 909/2014 papildomas techniniais reguliavimo standartais dėl tam tikrų rizikos ribojimo reikalavimų centriniams vertybinių popierių depozitoriumams ir paskirtoms kredito įstaigoms, teikiančioms papildomas bankinio tipo paslaugas (Tekstas svarbus EEE. )

10.3.2017   
            
            
               LT
            
            
               Europos Sąjungos oficialusis leidinys
            
            
               L 65/9
            
         KOMISIJOS DELEGUOTASIS REGLAMENTAS (ES) 2017/390
   2016 m. lapkričio 11 d.
   kuriuo Europos Parlamento ir Tarybos reglamentas (ES) Nr. 909/2014 papildomas techniniais reguliavimo standartais dėl tam tikrų rizikos ribojimo reikalavimų centriniams vertybinių popierių depozitoriumams ir paskirtoms kredito įstaigoms, teikiančioms papildomas bankinio tipo paslaugas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. liepos 23 d. Europos Parlamento ir Tarybos reglamentą (ES) Nr. 909/2014 dėl atsiskaitymo už vertybinius popierius gerinimo Europos Sąjungoje ir centrinių vertybinių popierių depozitoriumų, kuriuo iš dalies keičiamos direktyvos 98/26/EB ir 2014/65/ES bei Reglamentas (ES) Nr. 236/2012 (1), ypač į jo 47 straipsnio 3 dalies trečią pastraipą, 54 straipsnio 8 dalies trečią pastraipą ir 59 straipsnio 5 dalies trečią pastraipą,
   kadangi:
   
               (1)
            
            
               Reglamentu (ES) Nr. 909/2014 nustatyti rizikos ribojimo reikalavimai centriniams vertybinių popierių depozitoriumams (CVPD) siekiant užtikrinti, kad jie būtų saugūs, patikimi ir visą laiką atitiktų kapitalo reikalavimus. Tokiais kapitalo reikalavimais užtikrinama, kad CVPD visą laiką būtų pakankamai kapitalizuotas jo rizikos pozicijos atžvilgiu ir prireikus pajėgtų tvarkingai likviduoti ar restruktūrizuoti savo veiklą;
            
         
               (2)
            
            
               Reglamento (ES) Nr. 909/2014 nuostatose dėl su CVPD ir paskirtomis kredito įstaigomis susijusios kredito ir likvidumo rizikos aiškiai reikalaujama, kad jų vidaus taisyklės ir procedūros sudarytų jiems sąlygas stebėti, vertinti ir valdyti pozicijas ir likvidumo poreikius, kurie susiję ne tik su atskirais dalyviais, bet ir su tai pačiai grupei priklausančiais dalyviais, kurie yra CVPD sandorio šalys, todėl tokios nuostatos turėtų būti taikomos iš patronuojančiosios įmonės ir jos patronuojamųjų įmonių sudarytoms grupėms;
            
         
               (3)
            
            
               šiame reglamente atsižvelgta į svarbias Mokėjimo ir atsiskaitymo sistemų komiteto ir Tarptautinės vertybinių popierių komisijų organizacijos parengtas finansų rinkos infrastruktūrų principų (CPSS ir IOSCO principai) (2) rekomendacijas. Taip pat atsižvelgta į kredito įstaigų kapitalo nuostatas Europos Parlamento ir Tarybos reglamente (ES) Nr. 575/2013 (3), nes CVPD tam tikru mastu kyla panaši rizika, kaip kredito įstaigoms;
            
         
               (4)
            
            
               tikslinga, kad kapitalo apibrėžtis šiame reglamente atitiktų Europos Parlamento ir Tarybos reglamente (ES) Nr. 648/2012 (4) (ERIR) pateiktą kapitalo apibrėžtį. Tokia apibrėžtis labiausiai dera prie reglamentavimo reikalavimų, nes Reglamento (ES) Nr. 648/2012 pateikta kapitalo apibrėžti buvo konkrečiai pritaikyta rinkos infrastruktūroms. CVPD, kuriems išduotas leidimas pagal Reglamentą (ES) Nr. 909/2014 teikti papildomas bankinio tipo paslaugas, privalo vienu metu vykdyti kapitalo reikalavimus pagal šį reglamentą ir nuosavų lėšų reikalavimus pagal Reglamentą (ES) Nr. 575/2013. Nuosavų lėšų reikalavimus pagal Reglamentą (ES) Nr. 575/2013 jie privalo vykdyti to reglamento sąlygas atitinkančiomis priemonėmis. Siekiant išvengti vienas kitam prieštaraujančių ar besidubliuojančių reikalavimų ir atsižvelgiant į glaudžią pagal Reglamentą (ES) Nr. 909/2014 CVPD taikomų didesniam kapitalo poreikio koeficientui apskaičiuoti skirtų metodikų sąsają su Reglamente (ES) Nr. 575/2013 pateiktomis metodikomis, papildomas bankinio tipo paslaugas siūlantiems CVPD reikėtų leisti vykdyti šio reglamento papildomus kapitalo reikalavimus tomis pat priemonėmis, kuriomis vykdomi Reglamente (ES) Nr. 575/2013 arba Reglamente (ES) Nr. 909/2014 nustatyti reikalavimai;
            
         
               (5)
            
            
               siekiant užtikrinti, kad prireikus CVPD būtų pajėgus organizuoti savo veiklos restruktūrizavimą ar tvarkingą likvidavimą, jis turėtų turėti kapitalo, įskaitant nepaskirstytąjį pelną ir rezervus, kurio visą laiką pakaktų tam, kad jis galėtų padengti veiklos išlaidas, kol bus pajėgus perorganizuoti savo ypatingos svarbos operacijas, be kita ko, rekapitalizuodamas, pakeisdamas vadovybę, persvarstydamas savo verslo strategijas ir sąnaudų ar mokesčių struktūras ir pertvarkydamas teikiamas paslaugas. Kadangi vykdydamas likvidavimą ar veiklos restruktūrizavimą CVPD vis dar turi tęsti įprastinę veiklą ir, net jei dėl restruktūrizavimo ir likvidavimo sąnaudų faktinės išlaidos vykdant CVPD likvidavimą ar veiklos restruktūrizavimą gali būti gerokai didesnė už metines bendrąsias veiklos išlaidas, pastarąsias naudojant kaip lyginamąjį rodiklį reikalingam kapitalui apskaičiuoti turėtų būti gauta tinkama apytikslė faktinių CVPD likvidavimo ar veiklos restruktūrizavimo išlaidų reikšmė;
            
         
               (6)
            
            
               panašiai kaip Reglamento (ES) Nr. 575/2013 36 straipsnio 1 dalies a punkte, kuriame reikalaujama, kad einamųjų finansinių metų nuostolius įstaigos atskaitytų nuo 1 lygio nuosavo kapitalo, šiame reglamente grynąsias pajamas taip pat reikėtų laikyti rizikos, kylančios dėl nepalankių verslo sąlygų pokyčių, padengimo ar mažinimo priemone. Todėl tik tais atvejais, kai grynųjų pajamų nepakanka padengti nuostoliams, susidariusiems padidėjus verslo rizikai, tuos nuostolius reikia padengti nuosavomis lėšomis. Kai nėra ankstesnių metų duomenų, kaip antai naujai įsteigtų CVPD atveju, vertinant naujas aplinkybes reikia atsižvelgti ir į laukiamus einamųjų metų duomenis. Nenutolstant nuo panašių Komisijos deleguotojo reglamento (ES) Nr. 152/2013 (5) nuostatų, reikėtų įpareigoti CVPD turėti minimalaus riziką ribojančio dydžio kapitalo, skirto verslo rizikai padengti, kad būtų užtikrinta minimali riziką ribojanti tvarka;
            
         
               (7)
            
            
               laikantis CPSS ir IOSCO principų, apskaičiuojant kapitalo reikalavimus nuo bendrųjų veiklos išlaidų galima atskaityti materialiojo ir nematerialiojo turto nusidėvėjimo ir amortizacijos išlaidas. Kadangi dėl šių išlaidų neatsiranda realių pinigų srautų, kuriuos reikėtų užtikrinti kapitalu, toks atskaitymas turėtų būti taikomas su verslo rizika ir likvidavimu ar restruktūrizavimu susijusiems kapitalo reikalavimams;
            
         
               (8)
            
            
               kadangi tvarkingo likvidavimo ar restruktūrizavimo trukmė visiškai priklauso nuo konkretaus CVPD teikiamų paslaugų ir rinkos aplinkos, kurioje jis veikia, ypač nuo kito CVPD galimybės perimti dalį jo paslaugų ar jas visas, jo veiklai restruktūrizuoti ar likviduoti reikalingų mėnesių skaičius turėtų būti grindžiamas paties CVPD apskaičiavimu. Tačiau siekiant užtikrinti riziką ribojančio dydžio kapitalo reikalavimus šis laikotarpis neturėtų būti trumpesnis nei mažiausias mėnesių skaičius, kurio reikia, kad būtų atliktas Reglamento (ES) Nr. 909/2014 47 straipsniu nustatytas restruktūrizavimas ar likvidavimas;
            
         
               (9)
            
            
               CVPD turėtų parengti prie jo verslo modelio priderintus veiklos restruktūrizavimo ar likvidavimo scenarijus. Tačiau siekiant, kad Sąjungoje restruktūrizavimo ar likvidavimo reikalavimai būtų taikomi darniai ir kad būtų vykdomi riziką pagrįstai ribojantys reikalavimai, reikėtų įpareigoti rengiant tokius scenarijus vadovautis gerai apibrėžtais kriterijais;
            
         
               (10)
            
            
               siekiant nustatyti CVPD taikytinus kapitalo reikalavimus, tikslinga orientuotis į Reglamentą (ES) Nr. 575/2013. Siekiant užtikrinti derėjimą su tuo reglamentu, šiame reglamente pateiktos operacinės rizikos apskaičiavimo metodikos turėtų būti suprantamos kaip apimančios teisinę riziką šio reglamento tikslais;
            
         
               (11)
            
            
               neįvykdžius įsipareigojimo dalyvio vardu saugoti vertybinius popierius susidarytų išlaidų arba dalyviui, arba CVPD, kuriam būtų pareikšti teisiniai reikalavimai. Todėl su operacine rizika susijusio reguliuojamojo kapitalo apskaičiavimo taisyklėse jau atsižvelgiama į saugojimo riziką. Dėl tos pačios priežasties vertybinių popierių, laikomų per sąsają su kitu CVPD, saugojimo rizikai nereikėtų taikyti jokio papildomo reguliuojamojo kapitalo poreikio koeficiento ir ją reikėtų priskirti su operacine rizika susijusiam reguliuojamajam kapitalui. Panašiai saugojimo rizika, su kuria susiduria CVPD dėl nuosavo turto, kuris yra jį saugančiame banke ar kituose CVPD, neturėtų būti priskaičiuojama du kartus, ir reikalauti kokio nors papildomo reguliuojamojo kapitalo nereikėtų;
            
         
               (12)
            
            
               CVPD taip pat gali patirti investicinę riziką, kylančią nuosavybės teise valdomam turtui arba investicijoms, kurias jis vykdo naudodamasis įkaitu, dalyvių indėliais, paskolomis dalyviams ar bet kuria kita pozicija, kai teikia leidžiamas papildomas bankinio tipo paslaugas. Investicinė rizika yra nuostolio rizika, kuri kyla CVPD, kai jis investuoja nuosavus ar savo dalyvio išteklius, tokius kaip įkaitas. Nustatant kredito, sandorio šalies ir rinkos rizikai, kuri gali kilti CVPD investuojant, padengti skirtus kapitalo reikalavimus tikslinga orientuotis į Europos Parlamento ir Tarybos direktyvos 2013/36/ES (6), Reglamento (ES) Nr. 575/2013 ir Deleguotojo reglamento (ES) Nr. 152/2013 nuostatas;
            
         
               (13)
            
            
               dėl CVPD veiklos pobūdžio CVPD prisiima verslo riziką dėl bendrųjų verslo sąlygų galimų pokyčių, kurie galėtų pakenkti jo finansinei būklei sumažėjus jo pajamoms arba išaugus jos išlaidoms ir dėl to susidarius nuostolių, kurie turėtų būti dengiami iš jo kapitalo. Kadangi verslo rizikos lygis labai priklauso nuo konkrečios kiekvieno CVPD padėties ir gali būti nulemtas įvairių veiksnių, šio reglamento kapitalo reikalavimai turėtų būti pagrįsti CVPD savu įverčiu, o tokiam įverčiui nustatyti CVPD naudojama metodika turėtų būti proporcinga CVPD veiklos mastui ir sudėtingumui. Savą įvertį, kokio kapitalo reikia verslo rizikai padengti, CVPD turėtų nustatyti naudodamasis nepalankiausių sąlygų scenarijų rinkiniu, kad būtų atsižvelgta į riziką, kuri dar nėra įtraukta į operacinei rizikai taikomą metodiką. Siekiant užtikrinti, kad, atliekant paties subjekto sukurtu scenarijumi pagrįstą apskaičiavimą, su verslo rizika susiję kapitalo reikalavimai būtų riziką ribojančio dydžio, reikėtų nustatyti minimalų kapitalo lygį, kaip riziką ribojantį minimalų dydį. Minimalus dėl verslo rizikos reikalaujamo kapitalo lygis turėtų būti suderintas su panašiais susijusių Sąjungos teisės aktų, tokių kaip Komisijos deleguotasis reglamentas dėl pagrindinių sandorio šalių kapitalo poreikio, reikalavimais kitoms rinkos infrastruktūroms;
            
         
               (14)
            
            
               su papildomų bankinio tipo paslaugų rizika susijęs didesnis kapitalo poreikio koeficientas turėtų aprėpti visą riziką, susijusią su dienos kredito teikimu dalyviams ar kitiems CVPD naudotojams. Kai vienos nakties ar ilgesnio laikotarpio kredito pozicijos atsiranda dėl suteikto dienos kredito, atitinkama rizika turėtų būti vertinama ir šalinama taikant metodikas, kurios Reglamento (ES) Nr. 575/2013 trečios dalies II antraštinės dalies 2 skyriuje jau nustatytos standartizuotam metodui, o 3 skyriuje – vidaus reitingais pagrįstam metodui (IRB metodas), nes tame reglamente yra pateiktos rizikos ribojimo taisyklės, skirtos vertinti kredito rizikai, atsirandančiai dėl vienos nakties ar ilgesnio laikotarpio kredito pozicijų. Tačiau dienos kredito rizikai reikia taikyti atskiras taisykles, nes jų vertinimo metodikos Reglamente (ES) Nr. 575/2013 ar kitame galiojančiame Sąjungos teisės akte aiškiai pateikta nėra. Todėl konkrečiai dienos kredito rizikai taikytina metodika turėtų būti pakankamai jautri rizikai, kad būtų atsižvelgta į įkaito kokybę, dalyvių kredito kokybės vertinimą ir faktines užfiksuotas vienos dienos pozicijas. Be to, metodika papildomų bankinio tipo paslaugų teikėjams turėtų suteikti tinkamų paskatų, įskaitant paskatą rinkti aukščiausios kokybės įkaitus ir atsirinkti kreditingas sandorio šalis. Nors papildomų bankinio tipo paslaugų teikėjai privalo tinkamai įvertinti ir išbandyti įkaito ir vertės sumažinimo lygį ir vertę, vis dėlto su dienos kredito rizika susijusiam didesniam kapitalo poreikio koeficientui nustatyti taikomoje metodikoje reikėtų numatyti ir reikalauti pakankamai kapitalo tam atvejui, kai staigus įkaito vertės sumažėjimas viršija prognozes ir tampa iš dalies neužtikrintų likutinių kredito pozicijų priežastimi;
            
         
               (15)
            
            
               apskaičiuojant su rizika, kylančia teikiant papildomas bankinio tipo paslaugas, susijusį kapitalo poreikio koeficientą reikia atsižvelgti į dienos kredito pozicijų praeities duomenis. Todėl tam, kad galėtų apskaičiuoti kapitalo poreikio koeficientą, CVPD paslaugų naudotojams papildomas bankinio tipo paslaugas pagal Reglamento (ES) Nr. 909/2014 54 straipsnio 2 dalį teikiantys subjektai (CVPD bankinio tipo paslaugų teikėjai) turėtų fiksuoti bent vienų metų duomenis apie jų dienos kredito pozicijas. Kitaip jie nebus pajėgūs nustatyti svarbių pozicijų, pagal kurias atliekamas apskaičiavimas. Todėl tol, kol CVPD bankinio tipo paslaugų teikėjai bus pajėgūs surinkti visą kapitalo poreikio koeficientui apskaičiuoti reikalingą informaciją, nereikėtų reikalauti, kad jie laikytųsi nuosavų lėšų reikalavimo, atitinkančio kapitalo poreikio koeficientą;
            
         
               (16)
            
            
               Reglamento (ES) Nr. 909/2014 54 straipsnio 8 dalyje reikalaujama parengti taisykles, kaip nustatyti didesnį kapitalo poreikio koeficientą, nurodytą to reglamento 54 straipsnio 3 dalies d punkte ir 54 straipsnio 4 dalies e punkte. Be to, to reglamento 54 straipsnyje reikalaujama, kad būtų taikomas didesnis kapitalo poreikio koeficientas, atspindintis dienos kredito riziką, kylančią vykdant Reglamento (ES) Nr. 909/2014 priedo C skirsnyje nurodytą veiklą, ypač teikiant dienos kreditą vertybinių popierių atsiskaitymo sistemos dalyviams arba kitiems CVPD paslaugų naudotojams. Taigi dienos kredito pozicija turėtų apimti ir nuostolį, kurį patirtų CVPD bankinio tipo paslaugų teikėjas, jei besiskolinantis dalyvis neįvykdytų įsipareigojimų;
            
         
               (17)
            
            
               Reglamento (ES) Nr. 909/2014 59 straipsnio 3 dalies d punkte, susijusiame su CVPD bankinio tipo paslaugų teikėjo kredito rizika, reikalaujama rinkti labai likvidžius įkaitus, kurių kredito ir rinkos rizika yra minimali. Reglamento (ES) Nr. 909/2014 59 straipsnio 4 dalies d punkte, susijusiame su CVPD bankinio tipo paslaugų teikėjo likvidumo rizika, reikalaujama turėti reikalavimus atitinkančių likvidžių išteklių. Vienas tokių reikalavimus atitinkančių likvidžių išteklių yra labai likvidūs įkaitai. Nors galima suprasti, kad abiem atvejais vartojami skirtingi terminai, nes susijusi rizika yra skirtingo pobūdžio, ir reglamentuojant kredito ir likvidumo riziką jie reiškia skirtingas sąvokas, vis dėlto jie abu siejasi su panašiai aukštos kokybės davėjais ar turtu. Todėl tikslinga reikalauti tų pačių sąlygų laikytis tol, kol įkaitą ar likvidumo išteklius įkaito forma bus galima priskirti atitinkamai „labai likvidaus įkaito, kurio kredito ir rinkos rizika yra minimali“, arba „reikalavimus atitinkančių likvidžių išteklių“ kategorijai;
            
         
               (18)
            
            
               Reglamento (ES) Nr. 909/2014 59 straipsnio 3 dalies d punkte reikalaujama, kad atitinkamai kredito rizikai valdyti CVPD bankinio tipo paslaugų teikėjas priimtų labai likvidžius įkaitus, kurių kredito ir rinkos rizika yra minimali. Tame pačiame punkte leidžiama tam tikrais atvejais naudoti įkaitus, kurie yra kitų rūšių, nei labai likvidūs įkaitai, kurių kredito ir rinkos rizika yra minimali, kartu taikant atitinkamą vertės sumažinimą (patikslinimą). Kad būtų lengviau tai padaryti, reikėtų nustatyti aiškią įkaito kokybės hierarchiją ir taip atskirti, kuris įkaitas turėtų būti priimtinas visoms kredito rizikos pozicijoms padengti, kuris įkaitas priimtinas kaip likvidumo išteklius, o kuriam įkaitui reikia reikalavimus atitinkančių likvidumo šaltinių, nors jis yra priimtina kredito rizikos mažinimo priemonė. Įkaito davėjams neturėtų būti kliudoma laisvai keisti įkaitą, priklausomai nuo turimų išteklių arba turto ir įsipareigojimų valdymo strategijų. Todėl, jei įkaito kokybė ir likvidumas yra stebimi ir atitinka šio reglamento reikalavimus, įkaito pakeitimo tikslais reikėtų leisti taikyti įprastą su įkaitu susijusią praktiką, tokią kaip naudojimasis dalyvio įkeisto turto sąskaitomis, kai dalyvis įkaitą laiko savo įkeisto turto sąskaitose tam, kad būtų visiškai padengta kiekviena kredito pozicija. Pagal tokią įkeisto turto sąskaitų tvarką dalyvis perkelia įkaitą į savo įkeisto turto sąskaitas tam, kad būtų visiškai padengta kiekviena kredito pozicija. Be to, CVPD bankinio tipo paslaugų teikėjas turėtų priimti įkaitą atsižvelgdamas į nurodytą hierarchiją, tačiau, dalyviui nebevykdant įsipareigojimų, jis gali, jei reikia, veiksmingiausiu būdu likviduoti priimtą įkaitą. Tačiau, rizikos ribojimo aspektu, CVPD bankinio tipo paslaugų teikėjas, kad galėtų iki galo padengti kredito pozicijas, turėtų būti pajėgus nuolat stebėti įkaito prieinamumą, jo kokybę ir likvidumą. Jis taip pat turėtų būti sudaręs susitarimus su besiskolinančiais dalyviais, kad užtikrintų, kad šio reglamento reikalavimai dėl įkaito būtų vykdomi visą laiką;
            
         
               (19)
            
            
               dienos kredito rizikos vertinimo tikslais CVPD bankinio tipo paslaugų teikėjai turėtų būti pajėgūs iš anksto numatyti didžiausias tą dieną būsiančias pozicijas. Tam tikslui nebūtina tiksli skaičių prognozė, tačiau reikėtų nustatyti tų dienos pozicijų tendencijas. Tam palanki ir nuoroda į „didžiausių vienos dienos pozicijų numatymą“, kuris yra ir Bazelio bankų priežiūros komiteto standartuose (7);
            
         
               (20)
            
            
               Reglamento (ES) Nr. 575/2013 trečios dalies II antraštine dalimi nustatyti rizikos koeficientai, taikytini Europos centrinio banko ir kitų subjektų, kuriems netaikomi reikalavimai, kredito pozicijoms. Vertinant kredito riziką reglamentavimo tikslais, tokie rizikos koeficientai plačiai suprantami kaip geriausias turimas atskaitos taškas. Todėl ta pati metodika gali būti taikoma dienos kredito pozicijoms. Tačiau siekiant, kad šis požiūris būtų konceptualiai nepriekaištingas, reikia šį tą pataisyti, visų pirma, atliekant skaičiavimus pagal kredito rizikos sistemą, nustatytą Reglamento (ES) Nr. 575/2013 trečios dalies II antraštinės dalies 2 skyriuje standartizuotam metodui, o 3 skyriuje – vidaus reitingais pagrįstam metodui (IRB metodas), dienos pozicijos turėtų būti vertinamos kaip dienos pabaigos pozicijos, nes tokia to reglamento prielaida;
            
         
               (21)
            
            
               laikantis Reglamento (ES) Nr. 909/2014 59 straipsnio 5 dalies, kurioje yra aiški nuoroda į Reglamento (ES) Nr. 648/2012 46 straipsnio 3 dalį, banko garantijos arba akredityvai, kai tinka, turėtų būti priderinti prie CPSS ir IOSCO principų ir atitikti panašius reikalavimus, panašius į tuos, kurie nustatyti Reglamente (ES) Nr. 648/2012. Tai, pavyzdžiui, reikalavimas, kad garantai visiškai užtikrintų banko garantijas ir akredityvus. Tačiau, siekiant užtikrinti atsiskaitymo už vertybinius popierius veiksmingumą Sąjungoje, kai banko garantijos ar akredityvai naudojami kredito pozicijų, galinčių atsirasti dėl CVPD sąveikių sąsajų, reikmėms, reikėtų leisti svarstyti alternatyvias rizikos mažinimo priemones, jeigu, palyginti su Reglamento (ES) Nr. 648/2012 nuostatomis, jos suteikia lygiaverčio ar aukštesnio lygio apsaugą. Ši speciali tvarka turėtų būti taikoma tik banko garantijoms ar akredityvams, kuriais apsaugoma CVPD sąveiki sąsaja, ir pagal ją turėtų būti dengiama tik dviejų susijusių CVPD kredito pozicija. Kadangi banko garantija ar akredityvas nuo kredito nuostolių apsaugo įsipareigojimų nepažeidžiantį CVPD, reikėtų tenkinti ir įsipareigojimus vykdančio CVPD likvidumo poreikius: arba laiku įvykdant garanto įsipareigojimus, arba turint reikalavimus atitinkančių likvidumo išteklių;
            
         
               (22)
            
            
               Reglamento (ES) Nr. 909/2014 59 straipsnio 4 dalies d punkte reikalaujama, kad CVPD bankinio tipo paslaugų teikėjai mažintų likvidumo riziką reikalavimus atitinkančiais visų valiutų likvidumo ištekliais. Todėl, norint įvykdyti to straipsnio reikalavimus, negalima naudoti reikalavimų neatitinkančių likvidumo išteklių. Tačiau vykdant kasdienį likvidumo valdymą niekas nekliudo, greta reikalavimus atitinkančių likvidumo išteklių, naudoti reikalavimų neatitinkančių likvidumo išteklių, tokių kaip valiutos apsikeitimo sandoriai. Tai dera ir su tarptautiniais standartais, kurie išreikšti CPSS ir IOSCO principuose. Vadinasi, šiuo tikslu reikėtų vertinti ir stebėti reikalavimų neatitinkančius likvidumo išteklius;
            
         
               (23)
            
            
               likvidumo rizika gali atsirasti ir CVPD teikiant bet kurias papildomas bankinio tipo paslaugas. Likvidumo rizikos valdymo sistemoje turėtų būti nustatyta rizika, kylanti dėl skirtingų papildomų bankinio tipo paslaugų, įskaitant vertybinių popierių skolinimą, ir, jei reikia, numatytas skirtingas jos valdymas;
            
         
               (24)
            
            
               siekiant patenkinti visus likvidumo poreikius, įskaitant CVPD bankinio tipo paslaugų teikėjo dienos likvidumo poreikius, CVPD likvidumo rizikos valdymo sistema turėtų užtikrinti, kad mokėjimo ir atsiskaitymo įsipareigojimai būtų įvykdyti suėjus terminui, įskaitant dienos įsipareigojimus, visomis CVPD valdomos vertybinių popierių atsiskaitymo sistemoje naudojamomis atsiskaitymo valiutomis;
            
         
               (25)
            
            
               kadangi visa likvidumo rizika, išskyrus dienos, jau aptarta Direktyvoje 2013/36/ES ir Reglamente (ES) Nr. 575/2013, šiame reglamente reikėtų sutelkti dėmesį į dienos riziką;
            
         
               (26)
            
            
               kadangi CVPD bankinio tipo paslaugų teikėjai yra sisteminės svarbos rinkos infrastruktūros, būtina užtikrinti, kad CVPD bankinio tipo paslaugų teikėjas savo kredito ir likvidumo riziką valdytų konservatyviai. Todėl, teikiant papildomas bankinio tipo paslaugas, CVPD bankinio tipo paslaugų teikėjui turėtų būti leista suteikti besiskolinantiems dalyviams tik neįsipareigotas kredito linijas, kaip nurodyta Reglamente (ES) Nr. 909/2014;
            
         
               (27)
            
            
               siekiant užtikrinti pakankamą CVPD bankinio tipo paslaugų teikėjo rizikos valdymo procedūrų patikimumą net ir nepalankiomis sąlygomis, CVPD bankinio tipo paslaugų teikėjo likvidžių finansinių išteklių testavimą nepalankiausiomis sąlygomis reikėtų atlikti griežtai ir orientuojantis į ateitį. Dėl tos pačios priežasties reikėtų testuojant atsižvelgti į įvairius ekstremalius, tačiau tikėtinus scenarijus ir testus atlikti kiekvienos CVPD bankinio tipo paslaugų teikėjo siūlomos tinkamos valiutos atžvilgiu, atsižvelgiant į galimą iš anksto nustatyto finansavimo susitarimo žlugimą. Scenarijus reikėtų modeliuoti pagal CVPD bankinio tipo paslaugų teikėjo dviejų didžiausių su ta valiuta susijusių dalyvių įsipareigojimų neįvykdymą, bet tuo neapsiribojant. Tai yra būtina norint nustatyti taisyklę, kuri, viena vertus, būtų atsargi, nes ja atsižvelgiama į tai, kad likvidumo rizika gali atsirasti ir dėl kitų dalyvių, ne tik dėl paties didžiausio, ir, kita vertus, taip pat proporcinga tikslui, nes ja neatsižvelgiama į tuos kitus dalyvius, kurie turi mažiau galimybių sukelti likvidumo riziką;
            
         
               (28)
            
            
               Reglamento (ES) Nr. 909/2014 59 straipsnio 4 dalies c punkte reikalaujama, kad CVPD bankinio tipo paslaugų teikėjai turėtų pakankamų likvidžių išteklių visomis atitinkamomis valiutomis pagal labai įvairius galimus nepalankiausių sąlygų scenarijus. Todėl likvidumo rizikos valdymo sistemas ir priemones testavimo nepalankiausiomis sąlygomis scenarijų atvejais aprašančiose taisyklėse reikėtų įpareigoti naudoti likvidumo rizikai valdyti tinkamų valiutų nustatymo metodiką. Nustatyti tinkamas valiutas reikėtų remiantis reikšmingumo argumentais, nustatyta grynąja kumuliacine likvidumo pozicija ir per ilgesnį gerai apibrėžtą laiko tarpsnį surinktais duomenimis. Be to, siekiant Sąjungoje išsaugoti darnią reglamentavimo sistemą, pagal Komisijos deleguotąjį reglamentą (ES) 2017/392 (8), nurodytą Reglamento (ES) Nr. 909/2014 12 straipsnyje, nustatytos tinkamiausios Sąjungos valiutos turėtų būti automatiškai įtrauktos kaip tinkamos valiutos;
            
         
               (29)
            
            
               norint surinkti pakankamai duomenų, kad norint surinkti pakankamai duomenų, kad būtų nustatytos visos kitos valiutos, kurios nėra tinkamiausios Sąjungos valiutos, reikia, kad nuo leidimo išdavimo CVPD bankinio tipo paslaugų teikėjams momento praeitų tam tikras minimalus laiko tarpsnis Todėl pirmus metus po to, kai CVPD bankinio tipo paslaugų teikėjams buvo išduotas leidimas pagal naują, Reglamentu (ES) Nr. 909/2014 sukurtą reglamentavimo sistemą, skirtą Reglamento (ES) Nr. 909/2014 69 straipsnyje nurodytų techninių standartų įsigaliojimo dieną papildomas bankinio tipo paslaugas jau teikiantiems CVPD bankinio tipo paslaugų teikėjams, reikėtų leisti naudoti alternatyvius metodus, skirtus visoms valiutoms, kurios nėra tinkamiausios Sąjungos valiutos, nustatyti. Pereinamojo laikotarpio nuostatos neturėtų paveikti reikalavimų CVPD bankinio tipo paslaugų teikėjams užtikrinti pakankamus likvidžius išteklius apskritai – jos turėtų įtakos tik nustatant tas valiutas, kurioms taikomas testavimas nepalankiausiomis sąlygomis likvidumo valdymo tikslais;
            
         
               (30)
            
            
               Reglamento (ES) Nr. 909/2014 59 straipsnio 4 dalies d punkte CVPD bankinio tipo paslaugų teikėjų reikalaujama turėti iš anksto nustatytų ir labai patikimų finansavimo priemonių siekiant užtikrinti, kad net ekstremaliomis, bet tikėtinomis rinkos sąlygomis įsipareigojimų nevykdančio kliento duotas įkaitas galėtų būti lengvai konvertuojamas į pinigines lėšas. Tame pačiame reglamente reikalaujama, kad CVPD bankinio tipo paslaugų teikėjas sumažintų dienos riziką labai likvidžiu įkaitu, kurio kredito ir rinkos rizika yra minimali. Kadangi likvidumas turi būti prieinamas iškart, CVPD bankinio tipo paslaugų teikėjas turėtų būti pajėgus tą pačią dieną patenkinti bet kokį likvidumo poreikį. Kadangi CVPD bankinio tipo paslaugų teikėjai gali veikti keliose laiko zonose, įkaito konvertavimo į pinigines lėšas tą pačią dieną pagal iš anksto nustatytą finansavimo susitarimą nuostata turėtų būti taikoma atsižvelgiant į kiekvienos atskiros valiutos, kuriai ji taikoma, vietinių mokėjimo sistemų darbo laiką;
            
         
               (31)
            
            
               šio reglamento nuostatos yra glaudžiai susijusios tarpusavyje, nes jose nustatyti CVPD rizikos ribojimo reikalavimai. Siekiant užtikrinti šių nuostatų, kurios turėtų įsigalioti vienu metu, tarpusavio derėjimą ir palengvinti sąlygas visapusiškai jas apžvelgti ir su jomis susipažinti vienoje vietoje asmenims, kuriems taikomi šie įpareigojimai, pageidautina visus techninius reguliavimo standartus, kurių reikalaujama Reglamente (ES) Nr. 909/2014, pateikti viename reglamente;
            
         
               (32)
            
            
               šis reglamentas grindžiamas techninių reguliavimo standartų projektais, kuriuos Europos bankininkystės institucija pateikė Komisijai;
            
         
               (33)
            
            
               prieš pateikdama techninių standartų projektus, kuriais grindžiamas šis reglamentas, Europos bankininkystės institucija glaudžiai bendradarbiavo su Europos centrinių bankų sistema (ECBS) ir konsultavosi su Europos vertybinių popierių ir rinkų institucija (EVPRI). Ji taip pat surengė atviras viešas konsultacijas dėl techninių reguliavimo standartų projektų, kuriais pagrįstas šis reglamentas, išnagrinėjo galimas susijusias sąnaudas ir naudą ir paprašė Bankininkystės suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1093/2010 (9) 37 straipsnį, pateikti savo nuomonę,
            
         PRIĖMĖ ŠĮ REGLAMENTĄ:
   I ANTRAŠTINĖ DALIS.
   
      KAPITALO REIKALAVIMAI VISIEMS REGLAMENTO (ES) NR. 909/2014 113 STRAIPSNIO 47 DALYJE NURODYTIEMS CVPD
   
   1 straipsnis
   Su CVPD kapitalu susijusių reikalavimų apžvalga
   1.   Reglamento (ES) Nr. 909/2014 47 straipsnio 1 dalies tikslais centrinis vertybinių popierių depozitoriumas (CVPD) visą laiką privalo turėti šio reglamento 3 straipsnyje nurodyto dydžio kapitalą, įskaitant nepaskirstytąjį pelną ir rezervus.
   2.   3 straipsnyje nurodyti kapitalo reikalavimai vykdomi kapitalo priemonėmis, atitinkančiomis šio reglamento 2 straipsnyje išdėstytas sąlygas.
   2 straipsnis
   Su kapitalo priemonėmis susijusios sąlygos
   1.   1 straipsnio tikslais CVPD privalo turėti kapitalo priemonių, kurios atitinka visas šias sąlygas:
   
               a)
            
            
               jos yra pasirašytasis kapitalas, kaip apibrėžta Direktyvos 86/635/EEB (10) 22 straipsnyje;
            
         
               b)
            
            
               jos, įskaitant su jomis susijusius akcijų priedus, yra apmokėtos;
            
         
               c)
            
            
               jomis visiškai padengiami nuostoliai veiklos tęstinumo sąlygomis;
            
         
               d)
            
            
               nemokumo bylose ar pagal galiojančią nemokumo teisę bankroto ar likvidavimo atveju pirmiausiai tenkinamos visos kitos pretenzijos.
            
         2.   Be 1 dalies sąlygas atitinkančių kapitalo priemonių, CVPD, kuriam išduotas leidimas teikti papildomas bankinio tipo paslaugas pagal Reglamento (ES) Nr. 909/2014 54 straipsnio 2 dalies a punktą, gali, siekdamas įvykdyti 1 straipsnio reikalavimus, naudoti kapitalo priemones:
   
               a)
            
            
               kurios atitinka 1 dalies sąlygas;
            
         
               b)
            
            
               kurios yra nuosavų lėšų priemonės, kaip apibrėžta Reglamento (ES) Nr. 575/2013 4 straipsnio 1 dalies 119 punkte;
            
         
               c)
            
            
               kurioms taikomos Reglamento (ES) Nr. 575/2013 nuostatos.
            
         3 straipsnis
   CVPD kapitalo reikalavimų lygis
   1.   CVPD privalo turėti kapitalo, įskaitant nepaskirstytąjį pelną ir rezervus, kuris visuomet yra ne mažesnis negu šių elementų suma:
   
               a)
            
            
               su operacine, teisine ir saugojimo rizika susiję CVPD kapitalo reikalavimai, nurodyti Reglamento (ES) Nr. 909/2014 47 straipsnio 1 dalies a punkte ir apskaičiuoti pagal 4 straipsnį;
            
         
               b)
            
            
               su investicine rizika susiję CVPD kapitalo reikalavimai, nurodyti Reglamento (ES) Nr. 909/2014 47 straipsnio 1 dalies a punkte ir apskaičiuoti pagal 5 straipsnį;
            
         
               c)
            
            
               su verslo rizika susiję CVPD kapitalo reikalavimai, nurodyti Reglamento (ES) Nr. 909/2014 47 straipsnio 1 dalies a punkte ir apskaičiuoti pagal 6 straipsnį;
            
         
               d)
            
            
               su likvidavimu arba veiklos restruktūrizavimu susiję CVPD kapitalo reikalavimai, nurodyti Reglamento (ES) Nr. 909/2014 47 straipsnio 1 dalies b punkte ir apskaičiuoti pagal 7 straipsnį;
            
         2.   CVPD privalo turėti procedūras visiems 1 dalyje nurodytos rizikos šaltiniams nustatyti.
   4 straipsnis
   Su operacine, teisine ir saugojimo rizika susijusių kapitalo reikalavimų lygis
   1.   CVPD, kuriam išduotas leidimas teikti papildomas bankinio tipo paslaugas pagal Reglamento (ES) Nr. 909/2014 54 straipsnio 2 dalies a punktą ir leidžiama naudoti Reglamento (ES) Nr. 575/2013 321–324 straipsniuose nurodytą pažangųjį vertinimo metodą, apskaičiuoja su operacine, teisine ir saugojimo rizika susijusius savo kapitalo reikalavimus (poreikius) pagal Reglamento (ES) Nr. 575/2013 231–234 straipsnius.
   2.   CVPD, kuriam išduotas leidimas teikti papildomas bankinio tipo paslaugas pagal Reglamento (ES) Nr. 909/2014 54 straipsnio 2 dalies a punktą ir kuris naudoja Reglamento (ES) Nr. 575/2013 317–320 straipsniuose nurodytą operacinės rizikos standartizuotą metodą, apskaičiuoja su operacine, teisine ir saugojimo rizika susijusius savo kapitalo reikalavimus pagal to reglamento nuostatas, taikomas operacinės rizikos standartizuotam metodui, nurodytam jo 317–320 straipsniuose.
   3.   Bet kurią iš toliau išvardytų sąlygų atitinkantis CVPD apskaičiuoja su operacine, teisine ir saugojimo rizika susijusius kapitalo reikalavimus laikydamasis bazinio indikatoriaus metodo, nurodyto Reglamento (ES) Nr. 575/2013 315–316 straipsniuose, nuostatų.
   
               a)
            
            
               CVPD, kuriam neišduotas leidimas pagal Reglamento (ES) Nr. 909/2014 54 straipsnio 2 dalį;
            
         
               b)
            
            
               CVPD, kuriam išduotas leidimas pagal Reglamento (ES) Nr. 909/2014 54 straipsnio 2 dalies a punktą, tačiau neišduotas leidimas naudoti pažangųjį vertinimo metodą, nurodytą Reglamento (ES) Nr. 575/2013 321–324 straipsniuose;
            
         
               c)
            
            
               CVPD, kuriam išduotas leidimas pagal Reglamento (ES) Nr. 909/2014 54 straipsnio 2 dalies a punktą, tačiau neišduotas leidimas naudoti standartizuotą metodą, nurodytą Reglamento (ES) Nr. 575/2013 317–320 straipsniuose.
            
         5 straipsnis
   Investicinės rizikos kapitalo reikalavimų lygis
   1.   CVPD apskaičiuoja investicinės rizikos kapitalo reikalavimus susumuodamas:
   
               a)
            
            
               8 % CVPD pagal riziką įvertintų pozicijų sumos, susijusios su abiem šiais dalykais:
               
                           i)
                        
                        
                           kredito rizika pagal 2 dalį;
                        
                     
                           ii)
                        
                        
                           sandorio šalies kredito rizika pagal 3 dalį;
                        
                     
         
               b)
            
            
               CVPD rinkos rizikos kapitalo reikalavimus pagal 4 ir 5 dalis.
            
         2.   Apskaičiuojant CVPD kredito rizikos pagal riziką įvertintų pozicijų sumas, taikomos šios nuostatos:
   
               a)
            
            
               kai CVPD neišduotas leidimas teikti papildomas bankinio tipo paslaugas pagal Reglamento (ES) Nr. 909/2014 54 straipsnio 2 dalies a punktą, jis taiko Reglamento (ES) Nr. 575/2013 107–141 straipsniuose nurodytą standartizuotą kredito rizikos metodą kartu su to reglamento 192–241 straipsniais dėl kredito rizikos mažinimo;
            
         
               b)
            
            
               kai CVPD išduotas leidimas teikti papildomas bankinio tipo paslaugas pagal Reglamento (ES) Nr. 909/2014 54 straipsnio 2 dalies a punktą, tačiau jis nėra gavęs leidimo naudoti Reglamento (ES) Nr. 575/2013 142–191 straipsniuose išdėstyto vidaus reitingais pagrįsto metodo (IRB metodo), CVPD taiko Reglamento (ES) Nr. 575/2013 107–141 straipsniuose nurodytą standartizuotą kredito rizikos metodą kartu su Reglamento (ES) Nr. 575/2013 192–241 straipsniuose išdėstytomis kredito rizikos mažinimo nuostatomis;
            
         
               c)
            
            
               kai CVPD išduotas leidimas teikti papildomas bankinio tipo paslaugas pagal Reglamento (ES) Nr. 909/2014 54 straipsnio 2 dalies a punktą ir jis yra gavęs leidimą naudoti IRB metodą, CVPD taiko Reglamento (ES) Nr. 575/2013 142–191 straipsniais nustatytą kredito rizikos IRB metodą kartu su Reglamento (ES) Nr. 575/2013 192–241 straipsniuose išdėstytomis kredito rizikos mažinimo nuostatomis.
            
         3.   Apskaičiuodamas CVPD sandorio šalies kredito rizikos pagal riziką įvertintų pozicijų sumą, CVPD taiko šiuos metodus:
   
               a)
            
            
               vieną iš metodų, išdėstytų Reglamento (ES) Nr. 575/2013 271–282 straipsniuose;
            
         
               b)
            
            
               išsamųjį finansinių užtikrinimo priemonių metodą, taikydamas kintamumo koregavimus, nustatytus Reglamento (ES) Nr. 575/2013 220–227 straipsniais.
            
         4.   CVPD, kuris atitinka bet kurią toliau nurodytų sąlygų, su rinkos rizika susijusius kapitalo reikalavimus apskaičiuoja laikydamasis Reglamento (ES) Nr. 575/2013 102–106 ir 325–361 straipsnių, be kita ko, naudodamasis to reglamento 94 straipsniu nustatyta smulkiai prekybos knygoje apskaitomai veiklai taikoma išlyga:
   
               a)
            
            
               CVPD, kuriam neišduotas leidimas pagal Reglamento (ES) Nr. 909/2014 54 straipsnio 2 dalies a punktą;
            
         
               b)
            
            
               CVPD, kuriam išduotas leidimas pagal Reglamento (ES) Nr. 909/2014 54 straipsnio 2 dalies a punktą, tačiau kuriam neleidžiama naudoti vidaus modelių su rinkos rizika susijusiems nuosavų lėšų reikalavimams apskaičiuoti.
            
         5.   CVPD, kuriam išduotas leidimas teikti papildomas bankinio tipo paslaugas pagal Reglamento (ES) Nr. 909/2014 54 straipsnio 2 dalies a punktą ir leidžiama naudoti vidaus modelius su rinkos rizika susijusiems nuosavų lėšų reikalavimams apskaičiuoti, apskaičiuoja su rinkos rizika susijusius kapitalo reikalavimus laikydamasis Reglamento (ES) Nr. 575/2013 102–106 ir 362–376 straipsnių.
   6 straipsnis
   Su verslo rizika susiję kapitalo reikalavimai
   1.   Su verslo rizika susiję CVPD kapitalo reikalavimai yra didesnioji iš šių sumų:
   
               a)
            
            
               įvertis, gautas pritaikius 2 dalį ir atėmus mažiausią šių sumų:
               
                           i)
                        
                        
                           paskutinių audituotų finansinių metų grynąsias pajamas atskaičius mokesčius;
                        
                     
                           ii)
                        
                        
                           einamųjų finansinių metų tikėtinas grynąsias pajamas atskaičius mokesčius;
                        
                     
                           iii)
                        
                        
                           didžiosios dalies praėjusių finansinių metų, kurių audituotų rezultatų dar negauta, tikėtinas grynąsias pajamas atskaičius mokesčius;
                        
                     
         
               b)
            
            
               25 % CVPD metinių bendrųjų veiklos išlaidų, nurodytų 3 dalyje.
            
         2.   1 dalies a punkto tikslais CVPD atlieka visus šiuos veiksmus:
   
               a)
            
            
               nustato vertę kapitalo, reikalingo padengti su verslo rizika susijusiems nuostoliams, kurie susidarytų taikant numatomus neigiamus scenarijus, atitinkančius jo verslo modelį;
            
         
               b)
            
            
               aprašo prielaidas ir metodikas, naudojamas a punkte nurodytų tikėtinų nuostolių vertei nustatyti;
            
         
               c)
            
            
               bent kartą per metus peržiūri ir atnaujina a punkte nurodytus scenarijus.
            
         3.   Apskaičiuojant CVPD metines bendrąsias veiklos išlaidas, taikomos šios nuostatos:
   
               a)
            
            
               CVPD metines bendrąsias veiklos išlaidas sudaro bent:
               
                           i)
                        
                        
                           visos personalo išlaidos, įskaitant darbo užmokestį, atlyginimus, premijas ir socialines išlaidas;
                        
                     
                           ii)
                        
                        
                           visos bendrosios administravimo išlaidos, visų pirma, rinkodaros ir reprezentacinės išlaidos;
                        
                     
                           iii)
                        
                        
                           draudimo išlaidos;
                        
                     
                           iv)
                        
                        
                           kitos išlaidos samdomiesiems darbuotojams ir kelionėms;
                        
                     
                           v)
                        
                        
                           nekilnojamojo turto išlaidos;
                        
                     
                           vi)
                        
                        
                           IT paslaugų išlaidos;
                        
                     
                           vii)
                        
                        
                           telekomunikacijų išlaidos;
                        
                     
                           viii)
                        
                        
                           pašto ir duomenų perdavimo išlaidos;
                        
                     
                           ix)
                        
                        
                           išorės konsultantų išlaidos;
                        
                     
                           x)
                        
                        
                           materialiojo ir nematerialiojo turto nusidėvėjimas ir amortizacija;
                        
                     
                           xi)
                        
                        
                           ilgalaikio turto vertės sumažėjimas ir pardavimas/perleidimas;
                        
                     
         
               b)
            
            
               CVPD metinės bendrosios veiklos išlaidos nustatomos pagal kurį nors iš šių elementų:
               
                           i)
                        
                        
                           tarptautinius finansinės atskaitomybės standartus (TFAS), priimtus pagal Europos Parlamento ir Tarybos reglamentą (EB) Nr. 1606/2002 (11);
                        
                     
                           ii)
                        
                        
                           Tarybos direktyvas 78/660/EEB (12), 83/349/EEB (13) ir 86/635/EEB;
                        
                     
                           iii)
                        
                        
                           trečiosios valstybės visuotinai priimtus apskaitos principus, kurie, kaip nustatyta pagal Komisijos reglamentą (EB) Nr. 1569/2007 (14), yra lygiaverčiai TFAS, arba trečiosios valstybės apskaitos standartus, kuriuos leidžiama naudoti pagal to reglamento 4 straipsnį;
                        
                     
         
               c)
            
            
               CVPD nuo metinių bendrųjų veiklos išlaidų gali atskaityti materialiojo ir nematerialiojo turto nusidėvėjimą ir amortizaciją;
            
         
               d)
            
            
               CVPD naudoja naujausią audituotą informaciją iš savo metinės finansinės ataskaitos;
            
         
               e)
            
            
               jei CVPD dar nėra veikęs vienų metų, skaičiuojant nuo pirmos operacijų dienos, jis remiasi verslo plane numatytomis bendrosiomis veiklos išlaidomis.
            
         7 straipsnis
   Su veiklos nutraukimu arba restruktūrizavimu susiję kapitalo reikalavimai
   CVPD apskaičiuoja su veiklos nutraukimu arba restruktūrizavimu susijusius kapitalo reikalavimus, eilės tvarka atlikdamas tokius veiksmus:
   
               a)
            
            
               apskaičiuoja laiko tarpsnį, kurio reikia veiklai nutraukti arba restruktūrizuoti pagal visus priede nurodytus nepalankiausių sąlygų scenarijus, pagal Reglamento (ES) Nr. 909/2014 47 straipsnio 2 dalyje nurodytą planą;
            
         
               b)
            
            
               pagal 6 straipsnio 3 dalį nustatytas CVPD metines bendrąsias veiklos išlaidas padalija iš dvylikos (mėnesio bendrosios veiklos išlaidos);
            
         
               c)
            
            
               b punkte nurodytas mėnesio bendrąsias veiklos išlaidas padaugina iš didesniojo iš šių dviejų:
               
                           i)
                        
                        
                           a punkte nurodyto laiko tarpsnio;
                        
                     
                           ii)
                        
                        
                           šešių mėnesių.
                        
                     
         II ANTRAŠTINĖ DALIS
   
      KAPITALO POREIKIO KOEFICIENTAS, TAIKOMAS CVPD, KURIEMS IŠDUOTAS LEIDIMAS SIŪLYTI PAPILDOMAS BANKINIO TIPO PASLAUGAS, IR PASKIRTOMS KREDITO ĮSTAIGOMS, KAIP NURODYTA REGLAMENTO (ES) NR. 909/2014 54 STRAIPSNYJE
   
   8 straipsnis
   Kapitalo poreikio koeficientas, susijęs su dienos kredito teikimu
   1.   Siekiant apskaičiuoti didesnį kapitalo poreikio koeficientą, susijusį su teikiamu dienos kreditu, kaip nustatyta Reglamento (ES) Nr. 909/2014 54 straipsnio 3 dalies d punkte ir to reglamento 54 straipsnio 4 dalies e punkte, CVPD bankinio tipo paslaugų teikėjas eilės tvarka atlieka tokius veiksmus:
   
               a)
            
            
               apskaičiuoja paskutinių kalendorinių metų penkių didžiausių dienos kredito rizikos pozicijų (didžiausių pozicijų), susijusių su Reglamento (ES) Nr. 909/2014 priedo C skirsnyje išvardytų paslaugų teikimu, vidurkį;
            
         
               b)
            
            
               taiko vertės sumažinimą visam įkaitui, surinktam didžiausių pozicijų reikmėms, ir daro prielaidą, kad pagal Reglamento (ES) Nr. 575/2013 222–227 straipsnius pritaikius vertės sumažinimą įkaitas netenka 5 % savo rinkos vertės;
            
         
               c)
            
            
               pagal 2 dalį apskaičiuoja nuosavų lėšų reikalavimų, susijusių su didžiausiomis pozicijomis, vidurkį, tas pozicijas laikydama dienos pabaigos pozicijomis (kapitalo poreikio koeficientas).
            
         2.   Apskaičiuodamos 1 dalyje nurodytą kapitalo poreikio koeficientą, įstaigos taiko vieną iš šių metodų:
   
               a)
            
            
               Reglamento (ES) Nr. 575/2013 107–141 straipsniuose nurodytą standartizuotą kredito rizikos metodą, kai jos nėra gavusios leidimo naudoti IRB metodo;
            
         
               b)
            
            
               IRB metodą ir Reglamento (ES) Nr. 575/2013 142–191 straipsnių reikalavimus, kai jos yra gavusios leidimą naudoti IRB metodą.
            
         3.   Kai įstaigos pagal 2 dalies a punktą taiko standartizuotą kredito rizikos metodą, kiekvienos iš penkių didžiausių pozicijų, nurodytų 1 dalies a punkte, suma 1 dalies b punkto tikslais laikoma pozicijos verte, kaip apibrėžta Reglamento (ES) Nr. 575/2013 111 straipsnyje. Taip pat taikomi su Reglamento (ES) Nr. 575/2013 111 straipsniu susiję to reglamento trečios dalies II antraštinės dalies 4 skyriaus reikalavimai.
   4.   Kai įstaigos pagal 2 dalies b punktą taiko kredito rizikos IRB metodą, neapmokėta kiekvienos iš penkių didžiausių pozicijų, nurodytų 1 dalies a punkte, suma 1 dalies b punkto tikslais laikoma pozicijos verte, kaip apibrėžta Reglamento (ES) Nr. 575/2013 166 straipsnyje. Taip pat taikomi su Reglamento (ES) Nr. 575/2013 166 straipsniu susiję to reglamento trečios dalies II antraštinės dalies 4 skyriaus reikalavimai.
   5.   Šio straipsnio kapitalo reikalavimai taikomi praėjus dvylikai mėnesių po to, kai gautas leidimas teikti papildomas bankinio tipo paslaugas pagal Reglamento (ES) Nr. 909/2014 55 straipsnį.
   III ANTRAŠTINĖ DALIS
   
      KREDITO ĮSTAIGOMS AR CVPD, KURIEMS IŠDUOTAS LEIDIMAS TEIKTI PAPILDOMAS BANKINIO TIPO PASLAUGAS, KAIP NURODYTA REGLAMENTO (ES) NR. 909/2014 59 STRAIPSNYJE, TAIKOMI RIZIKOS RIBOJIMO REIKALAVIMAI
   
   I SKYRIUS
   
      ĮKAITAS IR KITI LYGIAVERČIAI FINANSINIAI IŠTEKLIAI KREDITO IR LIKVIDUMO RIZIKAI PADENGTI
   
   9 straipsnis
   Įkaito ir kitų lygiaverčių finansinių išteklių bendrosios taisyklės
   1.   CVPD bankinio tipo paslaugų teikėjas atitinka šias su įkaitu susijusias sąlygas:
   
               a)
            
            
               jis aiškiai atskiria įkaitą nuo kitų besiskolinančio dalyvio vertybinių popierių;
            
         
               b)
            
            
               jis priima įkaitą, kuris atitinka 10 straipsnio sąlygas, arba kitų rūšių įkaitą, kuris atitinka 11 straipsnio reikalavimus, tokia eilės tvarka:
               
                           i)
                        
                        
                           pirmiausia priima įkaitu visus besiskolinančio dalyvio sąskaitoje esančius vertybinius popierius, atitinkančius 10 straipsnio reikalavimus, ir tik juos;
                        
                     
                           ii)
                        
                        
                           antra, priima įkaitu visus besiskolinančio dalyvio sąskaitoje esančius vertybinius popierius, atitinkančius 11 straipsnio 1 dalyje išdėstytus reikalavimus, ir tik juos;
                        
                     
                           iii)
                        
                        
                           galiausiai, priima įkaitu visus besiskolinančio dalyvio sąskaitoje esančius vertybinius popierius, atitinkančius 11 straipsnio 2 dalyje išdėstytus reikalavimus, tiek, kiek yra 34 straipsnyje nurodytų reikalavimus atitinkančių likvidžių išteklių, siekdamas įvykdyti 35 straipsnio 3 dalyje nurodytą minimalų likvidžių išteklių reikalavimą.
                        
                     
         
               c)
            
            
               jis bent kartą per dieną stebi kredito kokybę, rinkos likvidumą ir kiekvieno įkaitu priimto vertybinio popieriaus kainų svyravimą ir nustato jo vertę pagal 12 straipsnį;
            
         
               d)
            
            
               jis aprašo metodikas, susijusias su įkaito vertei taikomu vertės sumažinimu pagal 13 straipsnį;
            
         
               e)
            
            
               jis užtikrina, kad įkaitai liktų pakankamai įvairūs, kad galėtų būti likviduoti per 10 ir 11 straipsniuose nurodytus laikotarpius be didelio poveikio rinkai pagal 14 straipsnį.
            
         2.   Įkaitą pateikia sandorio šalys pagal susitarimą dėl finansinio įkaito, kaip prievolės įvykdymo užtikrinimo, kaip apibrėžta Europos Parlamento ir Tarybos direktyvos 2002/47/EB (15) 2 straipsnio 1 dalies c punkte, arba pagal susitarimą dėl finansinio įkaito, pagal kurį perleidžiama nuosavybės teisė, kaip apibrėžta tos direktyvos 2 straipsnio 1 dalies b punkte.
   3.   CVPD bankinio tipo paslaugų teikėjas laikosi 15 ir 16 straipsnių sąlygų dėl kitų lygiaverčių finansinių išteklių.
   10 straipsnis
   Įkaitas Reglamento (ES) Nr. 909/2014 59 straipsnio 3 dalies d punkto arba 59 straipsnio 4 dalies d punkto tikslais
   1.   Tam, kad įkaitas būtų laikomas geriausios kokybės Reglamento (ES) Nr. 909/2014 59 straipsnio 3 dalies d punkto ir 59 straipsnio 4 dalies d punkto tikslais, jį turi sudaryti skolos priemonės, atitinkančios visus šiuos reikalavimus:
   
               a)
            
            
               jas išleido arba aiškiai garantavo vienas iš šių subjektų:
               
                           i)
                        
                        
                           Vyriausybė;
                        
                     
                           ii)
                        
                        
                           centrinis bankas;
                        
                     
                           iii)
                        
                        
                           vienas iš daugiašalių plėtros bankų, išvardytų Reglamento (ES) Nr. 575/2013 117 straipsnyje;
                        
                     
                           iv)
                        
                        
                           Europos finansinio stabilumo priemonė arba Europos stabilumo mechanizmas;
                        
                     
         
               b)
            
            
               CVPD bankinio tipo paslaugų teikėjai gali parodyti, kad jų kredito ir rinkos rizika nedidelė, remiantis jų vidaus vertinimu, pagrįstu apibrėžta ir objektyvia metodika, kuri remiasi ne vien išorės nuomonėmis ir kuria atsižvelgiama į riziką, kylančią dėl emitento įsisteigimo konkrečioje šalyje;
            
         
               c)
            
            
               jos išreikštos valiuta, kurios riziką CVPD bankinio tipo paslaugų teikėjas gali valdyti;
            
         
               d)
            
            
               jos yra laisvai perleidžiamos be teisinių suvaržymų arba trečiojo asmens reikalavimų, kurie trukdo jas likviduoti;
            
         
               e)
            
            
               jos atitinka vieną šių reikalavimų:
               
                           i)
                        
                        
                           egzistuoja aktyvi tiesioginio jų pardavimo arba atpirkimo sandorių rinka, kurioje veikia įvairūs pardavėjai ir pirkėjai, taip pat ir nepalankiausiomis sąlygomis, ir kurios patikima prieiga CVPD bankinio tipo paslaugų teikėjas gali naudotis;
                        
                     
                           ii)
                        
                        
                           CVPD bankinio tipo paslaugų teikėjas gali jas likviduoti taikydamas iš anksto nustatytas ir labai patikimas finansavimo priemones, kaip nurodyta Reglamento (ES) Nr. 909/2014 59 straipsnio 4 dalies e punkte ir aprašyta šio reglamento 38 straipsnyje;
                        
                     
         
               f)
            
            
               bent kartą per dieną skelbiami patikimi šių skolos priemonių kainų duomenys;
            
         
               g)
            
            
               jos iškart prieinamos ir gali būti konvertuotos į pinigines lėšas tą pačią dieną.
            
         2.   Tam, kad Reglamento (ES) Nr. 909/2014 59 straipsnio 3 dalies d punkto ir 59 straipsnio 4 dalies d punkto tikslais įkaitas būtų laikomas žemesnės kokybės nei nurodytoji 1 dalyje, jį turi sudaryti perleidžiami vertybiniai popieriai ir pinigų rinkos priemonės, atitinkančios visus šiuos reikalavimus:
   
               a)
            
            
               finansines priemones išleido emitentas, kurio kredito rizika nedidelė, remiantis tinkamu CVPD bankinio tipo paslaugų teikėjo vidaus vertinimu, pagrįstu apibrėžta ir objektyvia metodika, kuri remiasi ne vien išorės nuomonėmis ir kuria atsižvelgiama į riziką, kylančią dėl emitento įsisteigimo konkrečioje šalyje;
            
         
               b)
            
            
               finansinių priemonių rinkos rizika nedidelė, remiantis tinkamu CVPD bankinio tipo paslaugų teikėjo vidaus vertinimu, pagrįstu apibrėžta ir objektyvia metodika, kuri remiasi ne vien išorės nuomonėmis;
            
         
               c)
            
            
               jos išreikštos valiuta, kurios riziką CVPD bankinio tipo paslaugų teikėjas gali valdyti;
            
         
               d)
            
            
               jos yra laisvai perleidžiamos be teisinių suvaržymų arba trečiojo asmens reikalavimų, kurie trukdo jas likviduoti;
            
         
               e)
            
            
               jos atitinka vieną šių reikalavimų:
               
                           i)
                        
                        
                           tiesioginio jų pardavimo arba atpirkimo sandorių rinka yra aktyvi, ir joje veikia įvairūs pardavėjai ir pirkėjai, o prieigos prie jos patikimumą CVPD bankinio tipo paslaugų teikėjas gali įrodyti, taip pat ir nepalankiausiomis sąlygomis;
                        
                     
                           ii)
                        
                        
                           CVPD bankinio tipo paslaugų teikėjas gali jas likviduoti taikydamas iš anksto nustatytas ir labai patikimas finansavimo priemones, kaip nurodyta Reglamento (ES) Nr. 909/2014 59 straipsnio 4 dalies e punkte ir aprašyta šio reglamento 38 straipsnyje;
                        
                     
         
               f)
            
            
               jos gali būti likviduotos tą pačią dieną;
            
         
               g)
            
            
               šių priemonių kainų duomenys viešai skelbiami beveik realiu laiku;
            
         
               h)
            
            
               jų neišleido nė vienas iš šių subjektų:
               
                           i)
                        
                        
                           teikiantis įkaitą dalyvis arba subjektas, priklausantis tai pačiai grupei kaip ir dalyvis, išskyrus padengtos obligacijos atvejį ir tik tuomet, kai tą obligaciją dengiantis turtas yra tinkamai atskirtas pagal tvirtą teisinę sistemą ir atitinka šiame skirsnyje nustatytus reikalavimus;
                        
                     
                           ii)
                        
                        
                           CVPD bankinio tipo paslaugų teikėjas arba tai pačiai grupei, kaip CVPD bankinio tipo paslaugų teikėjas, priklausantis subjektas;
                        
                     
                           iii)
                        
                        
                           subjektas, kurio veikla apima paslaugų, kurios ypač svarbios CVPD bankinio tipo paslaugų teikėjo veikimui, teikimą, nebent tas subjektas yra Sąjungos centrinis bankas arba valiutos, kuria CVPD bankinio tipo paslaugų teikėjas turi pozicijų, emisijos centrinis bankas;
                        
                     
         
               i)
            
            
               subjektams kitais būdais negresia didelė klaidingų sprendimų rizika, kaip apibrėžta Reglamento (ES) Nr. 575/2013 291 straipsnyje.
            
         11 straipsnis
   Kitas įkaitas
   1.   Kitų rūšių įkaitą, kurį turi naudoti CVPD bankinio tipo paslaugų teikėjas, sudaro finansinės priemonės, atitinkančios visas šias sąlygas:
   
               a)
            
            
               jos yra laisvai perleidžiamos be teisinių suvaržymų arba trečiojo asmens reikalavimų, kurie trukdo jas likviduoti;
            
         
               b)
            
            
               jos atitinka Sąjungos centrinio banko, kurio reguliarų ir ne vienkartinį kreditą (įprastinis kreditas) gali gauti CVPD bankinio tipo paslaugų teikėjas, reikalavimus;
            
         
               c)
            
            
               jos išreikštos valiuta, kurios riziką CVPD bankinio tipo paslaugų teikėjas gali valdyti;
            
         
               d)
            
            
               CVPD bankinio tipo paslaugų teikėjas taiko Reglamento (ES) Nr. 909/2014 59 straipsnio 4 dalies e punkte nurodytą ir šio reglamento 38 straipsnyje aprašytą iš anksto nustatytą finansavimo susitarimą (priemonę) su kreditingo tipo finansų įstaiga, pagal kurį tos priemonės tą pačią dieną konvertuojamos į pinigines lėšas.
            
         2.   Reglamento (ES) Nr. 909/2014 59 straipsnio 3 dalies c punkto tikslais kitos rūšies įkaitas, kurį turi naudoti CVPD bankinio tipo paslaugų teikėjas, turi būti finansinės priemonės, atitinkančios šias sąlygas:
   
               a)
            
            
               jos yra laisvai perleidžiamos be teisinių suvaržymų arba trečiojo asmens reikalavimų, kurie trukdo jas likviduoti;
            
         
               b)
            
            
               jos išreikštos valiuta, kurios riziką CVPD bankinio tipo paslaugų teikėjas gali valdyti;
            
         
               c)
            
            
               CVPD bankinio tipo paslaugų teikėjas turi abu šiuos elementus:
               
                           i)
                        
                        
                           Reglamento (ES) Nr. 909/2014 59 straipsnio 4 dalies e punkte nurodytą ir šio reglamento 38 straipsnyje aprašytą iš anksto nustatytą finansavimo susitarimą (priemonę), kad šios priemonės galėtų būti likviduotos per penkias darbo dienas;
                        
                     
                           ii)
                        
                        
                           pakankamai 34 straipsnio reikalavimus atitinkančių likvidžių išteklių, užtikrindamas, kad jų pakaktų tokio įkaito likvidavimo laikotarpiui tuo atveju, kai dalyvis nebevykdo įsipareigojimų.
                        
                     
         12 straipsnis
   Įkaito vertės nustatymas
   1.   CVPD bankinio tipo paslaugų teikėjas nustato įkaito vertės nustatymo politiką ir procedūras, kuriomis užtikrinama:
   
               a)
            
            
               kad 10 straipsnyje nurodytos finansinės priemonės būtų įvertinamos pagal rinkos vertę bent kartą per dieną;
            
         
               b)
            
            
               kad 11 straipsnio 1 dalyje nurodytos finansinės priemonės būtų įvertinamos bent kartą per dieną, o kai toks vertės nustatymas bent kartą per dieną neįmanomas – kad jos būtų įvertintos pagal modelį;
            
         
               c)
            
            
               kad 11 straipsnio 2 dalyje nurodytos finansinės priemonės būtų įvertinamos bent kartą per dieną, o kai toks vertės nustatymas bent kartą per dieną neįmanomas – kad jos būtų įvertintos pagal modelį.
            
         2.   1 dalies b ir c punktuose nurodytos įvertinimo pagal modelį metodikos turi būti išsamiai aprašytos.
   3.   CVPD bankinio tipo paslaugų teikėjas peržiūri savo vertės nustatymo politikos ir procedūrų tinkamumą visais šiais atvejais:
   
               a)
            
            
               reguliariai, o tai reiškia bent kartą per metus;
            
         
               b)
            
            
               kai reikšmingas pokytis paveikia vertės nustatymo politiką ir procedūras.
            
         13 straipsnis
   Vertės sumažinimas
   1.   CVPD bankinio tipo paslaugų teikėjas nustato tokį vertės sumažinimo lygį:
   
               a)
            
            
               kai įkaitas atitinka centrinio banko, kurio įprastinį kreditą gali gauti CVPD bankinio tipo paslaugų teikėjas, reikalavimus, tokiam įkaitui centrinio banko taikomas vertės sumažinimas gali būti laikomas žemiausia apatine vertės sumažinimo riba;
            
         
               b)
            
            
               kai įkaitas neatitinka centrinio banko, kurio įprastinį kreditą gali gauti CVPD bankinio tipo paslaugų teikėjas, reikalavimų, žemiausia vertės sumažinimo riba yra laikomas centrinio banko, leidžiančio valiutą, kuria išreikšta finansinė priemonė, taikomas vertės sumažinimas.
            
         2.   CVPD bankinio tipo paslaugų teikėjas užtikrina, kad jo politikoje ir procedūrose, skirtose vertės sumažinimui nustatyti, būtų atsižvelgta į tai, kad nepalankiomis sąlygomis įkaitą gali reikėti likviduoti, ir į jam likviduoti reikalingą laiką.
   3.   Vertės sumažinimas nustatomas atsižvelgiant į atitinkamus kriterijus, įskaitant visus šiuos kriterijus:
   
               a)
            
            
               turto rūšį;
            
         
               b)
            
            
               su finansine priemone susijusios kredito rizikos lygį;
            
         
               c)
            
            
               turto išleidimo šalį;
            
         
               d)
            
            
               turto terminą;
            
         
               e)
            
            
               turto praeities ir hipotetinį būsimą kainų svyravimą nepalankiausiomis rinkos sąlygomis;
            
         
               f)
            
            
               pagrindinės rinkos likvidumą, įskaitant skirtumus tarp pirkimo ir pardavimo kainų;
            
         
               g)
            
            
               valiutos kurso riziką, kai tinka;
            
         
               h)
            
            
               klaidingų sprendimų riziką, kaip apibrėžta Reglamento (ES) Nr. 575/2013 291 straipsnyje, kai tinka.
            
         4.   3 dalies b punkte nurodyti kriterijai nustatomi CVPD bankinio tipo paslaugų teikėjo vidaus vertinimu, pagrįstu apibrėžta ir objektyvia metodika, kuri remiasi ne vien išorės nuomonėmis.
   5.   Subjekto, kuris priklauso tai pačiai grupei, kaip ir besiskolinantis subjektas, pateikti vertybiniai popieriai negauna jokios įkaito vertės.
   6.   CVPD bankinio tipo paslaugų teikėjas užtikrina, kad vertės sumažinimas būtų apskaičiuotas konservatyviu būdu siekiant kuo labiau apriboti procikliškumą.
   7.   CVPD bankinio tipo paslaugų teikėjas užtikrina, kad vertės sumažinimui taikomą jo politiką ir procedūras bent kartą per metus patvirtintų nepriklausomas CVPD bankinio tipo paslaugų teikėjo padalinys ir kad taikytinas vertės sumažinimas būtų nustatomas atsižvelgiant į atitinkamą valiutą leidžiančio centrinio banko rodiklį, o kai centrinio banko rodiklio nėra – pagal kitus svarbius šaltinius.
   8.   CVPD bankinio tipo paslaugų teikėjas peržiūri taikomą vertės sumažinimą bent kartą per dieną.
   14 straipsnis
   Įkaito koncentracijos ribos
   1.   CVPD bankinio tipo paslaugų teikėjas privalo turėti su įkaito koncentracijos ribomis susijusią politiką ir procedūras, kurių dalis yra:
   
               a)
            
            
               politika ir procedūros, kurių reikia laikytis įvykus bet kokiam koncentracijos ribų pažeidimui;
            
         
               b)
            
            
               rizikos mažinimo priemonės, taikytinos viršijus politikoje apibrėžtas koncentracijos ribas;
            
         
               c)
            
            
               b punkte nurodytų priemonių tikėtino įgyvendinimo laikas.
            
         2.   Bendros surinkto įkaito sumos (įkaito portfelis) neviršijančios koncentracijos ribos nustatomos atsižvelgiant į visus šiuos kriterijus:
   
               a)
            
            
               atskirus emitentus, atsižvelgiant į jų grupės struktūrą;
            
         
               b)
            
            
               emitento šalį;
            
         
               c)
            
            
               emitento tipą;
            
         
               d)
            
            
               turto rūšį;
            
         
               e)
            
            
               atsiskaitymo valiutą
            
         
               f)
            
            
               įkaitą, kurio kredito, likvidumo ir rinkos rizikos lygis viršija minimalų;
            
         
               g)
            
            
               įkaito atitikimą reikalavimams, keliamiems CVPD bankinio tipo paslaugų teikėjui, norinčiam gauti įprastinį kreditą emisijos centriniame banke;
            
         
               h)
            
            
               kiekvieną besiskolinantį dalyvį;
            
         
               i)
            
            
               visus besiskolinančius dalyvius;
            
         
               j)
            
            
               finansines priemones, išleistas to paties tipo emitentų pagal ekonomikos sektorius, veiklą, geografinius regionus;
            
         
               k)
            
            
               finansinės priemonės ar emitento kredito rizikos lygį, nustatytą CVPD bankinio tipo paslaugų teikėjo vidaus vertinimu, pagrįstu apibrėžta ir objektyvia metodika, kuri remiasi ne vien išorės nuomonėmis ir kuria atsižvelgiama į riziką, kylančią dėl emitento įsisteigimo konkrečioje šalyje;
            
         
               l)
            
            
               finansinių priemonių likvidumą ir kainų svyravimą.
            
         3.   CVPD bankinio tipo paslaugų teikėjas užtikrina, kad ne daugiau kaip 10 % dienos kredito pozicijos būtų garantuojama vieno šių subjektų:
   
               a)
            
            
               vienos kredito įstaigos;
            
         
               b)
            
            
               trečiosios valstybės finansų įstaigos, kuriai taikomos Direktyvoje 2013/36/ES ir Reglamente (ES) Nr. 575/2013 nustatytoms rizikos ribojimo taisyklėms griežtumu prilygstančios taisyklės ir kuri jų laikosi, kaip nustatyta to reglamento 114 straipsnio 7 dalyje;
            
         
               c)
            
            
               tai pačiai grupei, kaip a arba b punkte nurodyta įstaiga, priklausančio komercinio subjekto.
            
         4.   Apskaičiuodamas 2 dalyje nurodytas įkaito koncentracijos ribas CVPD bankinio tipo paslaugų teikėjas susumuoja bendrą savo poziciją vienintelės sandorio šalies atžvilgiu, atsirandančią dėl kumuliacinės kredito linijų, indėlių sąskaitų, einamųjų sąskaitų, pinigų rinkos priemonių ir atvirkštinio atpirkimo priemonių, kuriomis naudojasi CVPD bankinio tipo paslaugų teikėjas, sumos.
   5.   Apskaičiuodamas su CVPD bankinio tipo paslaugų teikėjo pozicija konkretaus emitento atžvilgiu susijusias įkaito koncentracijos ribas, CVPD bankinio tipo paslaugų teikėjas susumuoja ir kaip vieną riziką vertina savo poziciją visų emitento arba grupės subjekto išleistų finansinių priemonių, kurias aiškiai garantuoja emitentas arba grupės subjektas, atžvilgiu.
   6.   CVPD bankinio tipo paslaugų teikėjas užtikrina, kad jo įkaito koncentracijos ribų politika ir procedūros visą laiką būtų tinkamos. Jis peržiūri įkaito koncentracijos ribas bent kartą per metus ir visais atvejais, kai įvyksta reikšmingas pokytis, veikiantis CVPD bankinio tipo paslaugų teikėjo rizikos poziciją.
   7.   CVPD bankinio tipo paslaugų teikėjas informuoja besiskolinančius dalyvius apie taikomas įkaito koncentracijos ribas ir apie bet kokį tų ribų pakeitimą pagal 6 dalį.
   15 straipsnis
   Kiti lygiaverčiai finansiniai ištekliai
   1.   Kitus lygiaverčius finansinius išteklius sudaro tik 2–4 dalyse ir 16 straipsnyje nurodyti finansiniai ištekliai arba kredito užtikrinimas.
   2.   Kitais lygiaverčiais finansiniais ištekliais gali būti ir komercinio banko garantijos, kurias suteikė 38 straipsnio 1 dalyje išdėstytus reikalavimus atitinkanti kreditinga finansų įstaiga arba tokių finansų įstaigų konsorciumas ir kurios atitinka visas šias sąlygas:
   
               a)
            
            
               jas suteikė emitentas, kurio kredito rizika nedidelė, remiantis tinkamu CVPD bankinio tipo paslaugų teikėjo vidaus vertinimu, pagrįstu apibrėžta ir objektyvia metodika, kuri remiasi ne vien išorės nuomonėmis ir kuria atsižvelgiama į riziką, kylančią dėl emitento įsisteigimo konkrečioje šalyje;
            
         
               b)
            
            
               jos išreikštos valiuta, kurios riziką CVPD bankinio tipo paslaugų teikėjas gali tinkamai valdyti;
            
         
               c)
            
            
               jos neatšaukiamos, besąlyginės, ir nėra teisinės arba sutartinės išimties ar pasirinkimo, leidžiančio emitentui garantijos neapmokėti;
            
         
               d)
            
            
               gavus prašymą, jas galima įvykdyti per vieną darbo dieną įsipareigojimų neįvykdžiusio besiskolinančio dalyvio portfelio likvidavimo laikotarpiu be jokių reguliavimo, teisinių ar veiklos suvaržymų;
            
         
               e)
            
            
               jas išdavė ne subjektas, kuris priklauso tai pačiai grupei, kaip ir besiskolinantis dalyvis, kuriam taikoma garantija, arba ne subjektas, kurio veiklos dalis yra teikti paslaugas, kurios yra ypač svarbios CVPD bankinio tipo paslaugų teikėjo veikimui, nebent tas subjektas yra Europos ekonominės erdvės centrinis bankas arba valiutos, kuria CVPD bankinio tipo paslaugų teikėjas turi pozicijų, emisijos centrinis bankas;
            
         
               f)
            
            
               joms nekyla didelė klaidingų sprendimų rizika, kaip apibrėžta Reglamento (ES) Nr. 575/2013 291 straipsnyje;
            
         
               g)
            
            
               jos visiškai padengiamos įkaitu, atitinkančiu šias sąlygas:
               
                           i)
                        
                        
                           jam nekyla klaidingų sprendimų rizika, kaip apibrėžta Reglamento (ES) Nr. 575/2013 291 straipsnyje, remiantis koreliacija su garanto arba besiskolinančio dalyvio kreditingumu, nebent ta netinkamai klaidingų sprendimų rizika pakankamai sumažėja sumažinus įkaito vertę;
                        
                     
                           ii)
                        
                        
                           CVPD bankinio tipo paslaugų teikėjas turi galimybę greitai pasinaudoti įkaitu, kuris yra neliečiamas bankroto atveju, jei vienu metu įsipareigojimų neįvykdo besiskolinantis dalyvis ir garantas;
                        
                     
                           iii)
                        
                        
                           atlikus visapusišką emitento ir garantijos teisinės, sutartinės ir veiklos sistemos vertinimą, kad būtų užtikrintas aukšto lygio pasitikėjimas garantijos veiksmingumu, CVPD bankinio tipo paslaugų teikėjo valdymo organas patvirtino garanto tinkamumą ir apie tai pranešė atitinkamai kompetentingai institucijai pagal Reglamento (ES) Nr. 909/2014 60 straipsnio 1 dalį.
                        
                     
         3.   Kitais lygiaverčiais finansiniais ištekliais gali būti ir centrinio banko išduotos garantijos, kurios atitinka visas šias sąlygas:
   
               a)
            
            
               jas išdavė Sąjungos centrinis bankas arba valiutos, kuria CVPD bankinio tipo paslaugų teikėjas turi pozicijų, emisijos centrinis bankas;
            
         
               b)
            
            
               jos išreikštos valiuta, kurios riziką CVPD bankinio tipo paslaugų teikėjas gali tinkamai valdyti;
            
         
               c)
            
            
               jos neatšaukiamos, besąlyginės ir centrinis bankas emitentas negali pasinaudoti teisine arba sutartine išimtimi ar pasirinkimu, kad garantijos neapmokėtų;
            
         
               d)
            
            
               jos įvykdomos per vieną darbo dieną.
            
         4.   Kitais lygiaverčiais finansiniais ištekliais gali būti ir 1–8 straipsnių kapitalo reikalavimais sumažintas kapitalas, tačiau tik centrinių bankų, daugiašalių plėtros bankų ir tarptautinių organizacijų, kurios nėra atleistos nuo taikymo pagal 23 straipsnio 2 dalį, pozicijoms padengti.
   16 straipsnis
   Kiti lygiaverčiai finansiniai ištekliai sąveikių sąsajų pozicijoms padengti
   Kitais lygiaverčiais finansiniais ištekliais gali būti ir kredito pozicijoms, atsiradusioms tarp sąveikias sąsajas sukūrusių CVPD, užtikrinti naudojamos banko garantijos ir akredityvai, kurie atitinka visas šias sąlygas:
   
               a)
            
            
               jie padengia tik kredito pozicijas tarp dviejų susijusių CVPD,
            
         
               b)
            
            
               juos išleido 38 straipsnio 1 dalyje išdėstytus reikalavimus atitinkantis kreditingų finansų įstaigų konsorciumas, kuriame kiekviena tų finansų įstaigų privalo sumokėti dalį visos sumos, dėl kurios buvo susitarta pagal sutartį;
            
         
               c)
            
            
               jie išreikšti valiuta, kurios riziką CVPD bankinio tipo paslaugų teikėjas gali tinkamai valdyti;
            
         
               d)
            
            
               jie neatšaukiami, besąlyginiai ir išleidžiančios įstaigos negali pasinaudoti teisine arba sutartine išimtimi ar pasirinkimu, kad akredityvo neapmokėtų;
            
         
               e)
            
            
               gavus prašymą juos galima įvykdyti be jokių reguliavimo, teisinių ar veiklos suvaržymų;
            
         
               f)
            
            
               jų emitentas nėra:
               
                           i)
                        
                        
                           subjektas, kuris priklauso tai pačiai grupei, kaip ir besiskolinantis CVPD ar CVPD, kurio pozicija dengiama banko garantija ir akredityvais;
                        
                     
                           ii)
                        
                        
                           subjektas, kurio veikla apima paslaugų, kurios yra ypač svarbios CVPD bankinio tipo paslaugų teikėjo veikimui, teikimą;
                        
                     
         
               g)
            
            
               joms nekyla didelė klaidingų sprendimų rizika, kaip apibrėžta Reglamento (ES) Nr. 575/2013 291 straipsnyje;
            
         
               h)
            
            
               CVPD bankinio tipo paslaugų teikėjas reguliariai stebi finansų įstaigų emitentų kreditingumą, atlikdamas nepriklausomą tų įstaigų kreditingumo vertinimą ir priskirdamas ir reguliariai peržiūrėdamas kiekvienos finansų įstaigos vidaus kredito reitingą;
            
         
               i)
            
            
               likvidavimo laikotarpiu juos galima įvykdyti per tris darbo dienas nuo tada, kai įsipareigojimų nevykdantis CVPD bankinio tipo paslaugų teikėjas neįvykdo mokėjimo įsipareigojimų suėjus jų terminui;
            
         
               j)
            
            
               34 straipsnyje nurodytų reikalavimus atitinkančių likvidžių išteklių pakanka laikotarpiu iki momento, kai, vienam iš susijusių CVPD neįvykdžius mokėjimo įsipareigojimų, turi būti įvykdyta banko garantija ir akredityvai;
            
         
               k)
            
            
               rizika neturėti visos banko garantijai ir akredityvams apmokėti reikalingos konsorciumo mokamos sumos sumažinama:
               
                           i)
                        
                        
                           nustatant tinkamas koncentracijos ribas, užtikrinančias, kad bet kuriai finansų įstaigai, įskaitant jos patronuojančiąją įmonę ir patronuojamąsias įmones, tektų ne daugiau konsorciumo garantijų, negu 10 % viso akredityvo dydžio;
                        
                     
                           ii)
                        
                        
                           apribojant banko garantija ir akredityvais dengiamą kredito poziciją taip, kad ji neviršytų visos banko garantijos dydžio, sumažinto mažesniąja iš šių sumų: 10 % visos sumos arba dviejų kredito įstaigų, kurių dalis bendroje sumoje didžiausia, garantuota suma;
                        
                     
                           iii)
                        
                        
                           įgyvendinant papildomas rizikos mažinimo priemones, tokias kaip veiksminga nuostolių pasidalijimo tvarka, kurios taisyklės ir procedūros aiškiai apibrėžtos;
                        
                     
         
               l)
            
            
               tvarka periodiškai testuojama ir peržiūrima pagal Reglamento (ES) Nr. 909/2014 41 straipsnio 3 dalį.
            
         II SKYRIUS
   
      KREDITO IR LIKVIDUMO RIZIKOS RIBOJIMO SISTEMA
   
   17 straipsnis
   Bendrosios nuostatos
   1.   Kiekvienai vertybinių popierių atsiskaitymo sistemai keliamų Reglamento (ES) Nr. 909/2014 59 straipsnio 3 ir 5 dalyse nurodytų rizikos ribojimo reikalavimų, susijusių su kredito rizika, kylančia CVPD bankinio tipo paslaugų teikėjui teikiant papildomas bankinio tipo paslaugas, tikslais CVPD bankinio tipo paslaugų teikėjas laikosi visų šio skyriaus reikalavimų dėl kredito rizikos stebėsenos, vertinimo, valdymo, pranešimo ir viešo skelbimo apie ją, kiek tai susiję su šiais aspektais:
   
               a)
            
            
               dienos kredito rizika ir vienos nakties kredito rizika;
            
         
               b)
            
            
               atitinkamu įkaitu ir kitais lygiaverčiais finansiniais ištekliais, naudojamais a punkte nurodytos rizikos atžvilgiu;
            
         
               c)
            
            
               galima likutine kredito pozicija;
            
         
               d)
            
            
               grąžinimo procedūromis ir sankcijų normomis.
            
         2.   Kiekvienai vertybinių popierių atsiskaitymo sistemai keliamų Reglamento (ES) Nr. 909/2014 59 straipsnio 4 dalyje nurodytų rizikos ribojimo reikalavimų, susijusių su likvidumo rizika, kylančia CVPD bankinio tipo paslaugų teikėjui teikiant papildomas bankinio tipo paslaugas, tikslais CVPD bankinio tipo paslaugų teikėjas laikosi visų šių reikalavimų:
   
               a)
            
            
               2 skirsnio reikalavimų dėl likvidumo rizikos stebėsenos, vertinimo, valdymo, pranešimo ir viešo skelbimo apie ją;
            
         
               b)
            
            
               Reglamento (ES) Nr. 575/2013 reikalavimų dėl kitos negu nurodytoji a punkte likvidumo rizikos stebėsenos, vertinimo, valdymo, pranešimo ir viešo skelbimo apie ją.
            
         
      1 SKIRSNIS
   
   
      
         Kredito rizika
      
   
   18 straipsnis
   Kredito rizikos valdymo sistema
   1.   17 straipsnio 1 dalies a punkto tikslais CVPD bankinio tipo paslaugų teikėjas sukuria ir įgyvendina politiką ir procedūras, atitinkančias šiuos reikalavimus:
   
               a)
            
            
               vertinti dienos ir vienos nakties kredito riziką pagal 1 poskirsnį;
            
         
               b)
            
            
               stebėti dienos ir vienos nakties kredito riziką pagal 2 poskirsnį;
            
         
               c)
            
            
               valdyti dienos ir vienos nakties kredito riziką pagal 3 poskirsnį;
            
         
               d)
            
            
               vertinti, stebėti ir valdyti įkaitą ir kitus lygiaverčius finansinius išteklius, kaip nurodyta Reglamento (ES) Nr. 909/2014 59 straipsnio 3 dalies c ir d punktuose, pagal šio reglamento I skyrių;
            
         
               e)
            
            
               analizuoti ir planuoti, ką daryti su bet kokiomis galimomis likutinėmis kredito pozicijomis, pagal 4 poskirsnį;
            
         
               f)
            
            
               valdyti grąžinimo procedūras ir sankcijų normas pagal 5 poskirsnį;
            
         
               g)
            
            
               pranešti apie kredito riziką pagal 6 poskirsnį;
            
         
               h)
            
            
               viešai skelbti apie kredito riziką pagal 7 poskirsnį.
            
         2.   CVPD bankinio tipo paslaugų teikėjas bent kartą per metus peržiūri 1 dalyje nurodytą politiką ir procedūras.
   3.   CVPD bankinio tipo paslaugų teikėjas taip pat peržiūri tą politiką ir procedūras, padarius vieną toliau nurodytų pakeitimų ir kai vienas iš a arba b punkte nurodytų pokyčių turi įtakos CVPD bankinio tipo paslaugų teikėjo rizikos pozicijai:
   
               a)
            
            
               iš esmės pakeičiama politika ir procedūros;
            
         
               b)
            
            
               CVPD bankinio tipo paslaugų teikėjas, atlikęs 19 straipsnyje nurodytą vertinimą, savanoriškai atlieka pakeitimą.
            
         4.   1 dalyje nurodytos politikos ir procedūrų dalis yra parengti ir atnaujinti su kredito rizika susijusį pranešimą. Tokiame pranešime nurodoma:
   
               a)
            
            
               19 straipsnyje nurodyti parametrai;
            
         
               b)
            
            
               pagal 13 straipsnį taikytas vertės sumažinimas pagal įkaito rūšį;
            
         
               c)
            
            
               3 dalyje nurodyti politikos ar procedūrų pakeitimai.
            
         5.   4 dalyje nurodytą pranešimą kas mėnesį peržiūri atitinkami CVPD bankinio tipo paslaugų teikėjo valdymo organo įsteigti komitetai. Kai CVPD bankinio tipo paslaugų teikėjas yra CVPD pagal Reglamento (ES) Nr. 909/2014 54 straipsnio 2 dalies b punktą paskirta kredito įstaiga, 4 dalyje nurodytas pranešimas taip pat kas mėnesį perduodamas ir CVPD rizikos komitetui, įsteigtam pagal Deleguotojo reglamento (ES) 2017/392 48 straipsnį.
   6.   Kai CVPD bankinio tipo paslaugų teikėjas pažeidžia vieną ar kelias 14 straipsnyje nurodytas koncentracijos ribas, jis apie tai nedelsdamas praneša atitinkamam savo komitetui, atsakingam už rizikos kontrolę, o kai CVPD bankinio tipo paslaugų teikėjas yra šio straipsnio 5 dalyje nurodyta kredito įstaiga – apie tai ji nedelsdama praneša CVPD rizikos komitetui.
   
      1 poskirsnis
   
   
      
         Kredito rizikos vertinimas
      
   
   19 straipsnis
   Dienos kredito rizikos vertinimas
   1.   CVPD bankinio tipo paslaugų teikėjas nustato ir vertina dienos kredito rizikos pozicijas ir numato didžiausias dienos kredito rizikos pozicijas praktinėmis ir analitinėmis priemonėmis, kuriomis nustatomos ir vertinamos dienos kredito pozicijos ir fiksuojami konkrečiai visi šie kiekvienos sandorio šalies parametrai:
   
               a)
            
            
               papildomų bankinio tipo paslaugų, išvardytų Reglamento (ES) Nr. 909/2014 priedo C skirsnyje, didžiausios ir vidutinės dienos kredito pozicijos;
            
         
               b)
            
            
               kiekvieno besiskolinančio dalyvio didžiausios ir vidutinės dienos kredito pozicijos ir smulkesnis šias kredito pozicijas dengiančio įkaito suskirstymas;
            
         
               c)
            
            
               didžiausios ir vidutinės dienos kredito pozicijos kitų sandorio šalių atžvilgiu ir, jeigu jos padengtos įkaitu, smulkesnis šias kredito pozicijas dengiančio įkaito suskirstymas;
            
         
               d)
            
            
               bendra dalyvius apimanti dienos kredito linijų vertė;
            
         
               e)
            
            
               toliau skirstant b ir c punktuose nurodytas kredito pozicijas nurodomi:
               
                           i)
                        
                        
                           įkaitas, atitinkantis 10 straipsnio reikalavimus;
                        
                     
                           ii)
                        
                        
                           kitas įkaitas pagal 11 straipsnio 1 dalį;
                        
                     
                           iii)
                        
                        
                           kitas įkaitas pagal 11 straipsnio 2 dalį;
                        
                     
                           iv)
                        
                        
                           kiti lygiaverčiai finansiniai ištekliai pagal 15 ir 16 straipsnius.
                        
                     
         2.   CVPD bankinio tipo paslaugų teikėjas nuolat vykdo 1 dalyje nurodytą vertinimą.
   Kai neįmanoma nuolat nustatyti ir vertinti dienos kredito rizikos, nes tai priklauso nuo to, ar yra išorės duomenų, CVPD bankinio tipo paslaugų teikėjas dienos kredito riziką vertina kuo dažniau ir bent kartą per dieną.
   20 straipsnis
   Vienos nakties kredito pozicijų vertinimas
   CVPD bankinio tipo paslaugų teikėjas vertina papildomų bankinio tipo paslaugų, išvardytų Reglamento (ES) Nr. 909/2014 priedo C skirsnyje, vienos nakties kredito pozicijas, kasdien darbo dienos pabaigoje užregistruodamas praėjusios dienos neapmokėtas kredito pozicijas.
   
      2 poskirsnis
   
   
      
         Kredito rizikos stebėsena
      
   
   21 straipsnis
   Dienos kredito pozicijų stebėsena
   Dienos kredito pozicijų stebėsenos tikslais CVPD bankinio tipo paslaugų teikėjas visų pirma:
   
               a)
            
            
               per automatinę pranešimų sistemą nuolat stebi dienos kredito pozicijas, atsirandančias teikiant papildomas bankinio tipo paslaugas, išvardytas Reglamento (ES) Nr. 909/2014 priedo C skirsnyje;
            
         
               b)
            
            
               bent dešimt metų saugo įrašus apie kasdienes dienos didžiausias ir dienos vidutines kredito pozicijas, atsirandančias teikiant papildomas bankinio tipo paslaugas, nurodytas Reglamento (ES) Nr. 909/2014 priedo C skirsnyje;
            
         
               c)
            
            
               fiksuoja dienos kredito pozicijas, atsirandančias dėl kiekvieno subjekto, kurio atžvilgiu įgyjamos dienos kredito pozicijos, įskaitant:
               
                           i)
                        
                        
                           emitentus;
                        
                     
                           ii)
                        
                        
                           CVPD valdomos vertybinių popierių atsiskaitymo sistemos dalyvius subjekto ir grupės lygmenimis;
                        
                     
                           iii)
                        
                        
                           CVPD su sąveikiomis sąsajomis;
                        
                     
                           iv)
                        
                        
                           bankus ir kitas finansų įstaigas, kurios paprastai atlieka ar gauna mokėjimus;
                        
                     
         
               d)
            
            
               išsamiai aprašo, kaip kredito rizikos valdymo sistemoje atsižvelgta į tarpusavio priklausomybę ir įvairialypius santykius, kuriuos CVPD bankinio tipo paslaugų teikėjas gali turėti su kiekvienu c punkte nurodytu subjektu;
            
         
               e)
            
            
               apie kiekvieną sandorio šalį nurodo, kaip CVPD bankinio tipo paslaugų teikėjas stebi jos dienos kredito pozicijų koncentraciją, įskaitant jos pozicijas grupių, kuriose yra c punkte išvardytų subjektų, subjektų atžvilgiu;
            
         
               f)
            
            
               nurodo, kaip CVPD bankinio tipo paslaugų teikėjas įvertina surinktam įkaitui taikomo vertės sumažinimo tinkamumą;
            
         
               g)
            
            
               nurodo, kaip CVPD bankinio tipo paslaugų teikėjas stebi, kaip kredito pozicijos dengiamos įkaitu ir kitais lygiaverčiai finansiniais ištekliais.
            
         22 straipsnis
   Vienos nakties kredito rizikos stebėsena
   Vienos nakties kredito rizikos stebėsenos tikslais CVPD bankinio tipo paslaugų teikėjas, kiek tai susiję su vienos nakties kreditu:
   
               a)
            
            
               bent dešimt metų saugo įrašus apie faktinius dienos pabaigos kredito pozicijų dydžius;
            
         
               b)
            
            
               kasdien fiksuoja a punkte nurodytą informaciją.
            
         
      3 poskirsnis
   
   
      
         Dienos kredito rizikos valdymas
      
   
   23 straipsnis
   Bendrieji dienos kredito rizikos valdymo reikalavimai
   1.   Dienos kredito rizikos valdymo tikslais CVPD bankinio tipo paslaugų teikėjas:
   
               a)
            
            
               nurodo, kaip jis vertina savo kredito rizikos valdymo sistemos, susijusios su visomis Reglamento (ES) Nr. 909/2014 priedo C skirsnyje išvardytomis veiklomis, struktūrą ir veikimą;
            
         
               b)
            
            
               suteikia tik tokias kredito linijas, kurias CVPD bankinio tipo paslaugų teikėjas gali besąlygiškai atšaukti be išankstinio perspėjimo besiskolinantiems CVPD valdomos vertybinių popierių atsiskaitymo sistemos dalyviams;
            
         
               c)
            
            
               kai 16 straipsnyje nurodyta banko garantija yra naudojama sąveikiose sąsajose, CVPD bankinio tipo paslaugų teikėjas įvertina ir analizuoja tarpusavio susietumą, galintį atsirasti dėl to, kad tą banko garantiją teikia tie patys dalyviai.
            
         2.   9–15 ir 24 straipsniai netaikomi šioms pozicijoms:
   
               a)
            
            
               Europos centrinių bankų sistemos narių, kitų valstybių narių įstaigų, atliekančių panašias funkcijas, ir kitų Sąjungos valstybinių įstaigų, kurioms pavesta valdyti arba dalyvauti valdant valstybės skolą, pozicijoms;
            
         
               b)
            
            
               vieno iš daugiašalių plėtros bankų, išvardytų Reglamento (ES) Nr. 575/2013 117 straipsnio 2 dalyje, pozicijoms;
            
         
               c)
            
            
               vienos iš tarptautinių organizacijų, išvardytų Reglamento (ES) Nr. 575/2013 118 straipsnyje, pozicijoms;
            
         
               d)
            
            
               viešojo sektoriaus subjektų, kaip apibrėžta Reglamento (ES) Nr. 575/2013 4 straipsnio 8 punkte, priklausančių centrinei valdžiai ir turinčių specialias centrinės valdžios teikiamas garantijas, kuriomis garantuojamos jų kredito pozicijos, pozicijoms;
            
         
               e)
            
            
               trečiosios valstybės centrinių bankų pozicijoms, išreikštoms to centrinio banko nacionaline valiuta, su sąlyga, kad pagal Reglamento (ES) Nr. 575/2013 114 straipsnio 7 dalį Komisija priėmė įgyvendinimo aktą, kuriuo patvirtinama, kad ši trečioji valstybė laikoma taikančia priežiūros ir reguliavimo reikalavimus, kurie yra bent lygiaverčiai Sąjungoje taikomiems reikalavimams.
            
         24 straipsnis
   Kredito limitai
   Dienos kredito rizikos valdymo tikslais grupės lygmeniu nustatydamas kredito limitus atskiram besiskolinančiam dalyviui, CVPD bankinio tipo paslaugų teikėjas laikosi visų šių reikalavimų:
   
               a)
            
            
               įvertina besiskolinančio dalyvio kreditingumą, remdamasis metodika, kuri remiasi ne vien išorės nuomonėmis;
            
         
               b)
            
            
               patikrina, ar įkaitas ir kiti lygiaverčiai finansiniai ištekliai, kuriuos dalyvis pateikė dienos kredito pozicijoms padengti, atitinka atitinkamai 9 ir 15 straipsniuose išdėstytus reikalavimus;
            
         
               c)
            
            
               besiskolinančiam dalyviui nustato kredito limitus pagal įvairialypius CVPD bankinio tipo paslaugų teikėjo santykius su besiskolinančiu dalyviu, įskaitant atvejį, kai CVPD bankinio tipo paslaugų teikėjas tam pačiam dalyviui teikia daugiau nei vieną papildomą bankinio tipo paslaugą iš tų, kurios išvardytos Reglamento (ES) Nr. 909/2014 priedo C skirsnyje;
            
         
               d)
            
            
               atsižvelgia į 34 straipsnio reikalavimus atitinkančių likvidžių išteklių lygį;
            
         
               e)
            
            
               peržiūri kredito besiskolinančiam dalyviui limitus siekdamas užtikrinti abu šiuos aspektus:
               
                           i)
                        
                        
                           kad, sumažėjus besiskolinančio dalyvio kreditingumui, kredito limitai būtų peržiūrėti arba sumažinti;
                        
                     
                           ii)
                        
                        
                           kad, sumažėjus besiskolinančio dalyvio pateikto įkaito vertei, sumažėtų kredito prieinamumas;
                        
                     
         
               f)
            
            
               bent kartą per metus peržiūri besiskolinančiam dalyviui suteiktas kredito linijas pagal faktinį kredito panaudojimą;
            
         
               g)
            
            
               užtikrina, kad vienos nakties kredito pozicijų dydis būtų laikomas dalyviui suteikto kredito limito panaudojimu;
            
         
               h)
            
            
               užtikrina, kad dar nesugrąžinto vienos nakties kredito dydis būtų priskirtas rytojaus dienos pozicijoms ir neviršytų kredito limito.
            
         
      4 poskirsnis
   
   
      
         Galimos likutinės kredito pozicijos
      
   
   25 straipsnis
   Galimos likutinės kredito pozicijos
   1.   18 straipsnio 1 dalyje nurodyta politika ir procedūromis užtikrinamas bet kokių galimų likutinių kredito pozicijų valdymas, įskaitant situacijas, kai įkaito ar kitų lygiaverčių finansinių išteklių vertės po likvidavimo nepakanka CVPD bankinio tipo paslaugų teikėjo kredito pozicijoms padengti.
   2.   Tokioje politikoje ir procedūrose:
   
               a)
            
            
               aprašoma, kaip paskirstomi galimai nepadengti kredito nuostoliai, be kita ko, tam, kad būtų grąžintos visos lėšos, kurias CVPD bankinio tipo paslaugų teikėjas gali pasiskolinti iš likvidumą palaikančių subjektų siekdamas padengti su tokiais nuostoliais susijusį likvidumo trūkumą;
            
         
               b)
            
            
               numatomas nuolatinis kintančių rinkos sąlygų įvertinimas, susijęs su įkaito ar kitų lygiaverčių finansinių išteklių verte po likvidavimo, kuri gali virsti galima likutine kredito pozicija;
            
         
               c)
            
            
               nurodoma, kad atliekant b punkte nurodytą įvertinimą laikomasi procedūros, kuria nustatomos:
               
                           i)
                        
                        
                           priemonės, kurių imamasi reaguojant į b punkte nurodytas rinkos sąlygas;
                        
                     
                           ii)
                        
                        
                           i punkte nurodytų priemonių tvarkaraštis;
                        
                     
                           iii)
                        
                        
                           bet koks kredito rizikos valdymo sistemos atnaujinimas, kurio imtasi dėl b punkte nurodytų rinkos sąlygų.
                        
                     
         3.   CVPD bankinio tipo paslaugų teikėjo rizikos komitetas ir, kai tinka, CVPD rizikos komitetas informuojami apie bet kokią riziką, kuri gali lemti galimas likutines kredito pozicijas, ir apie tai nedelsiant pranešama Reglamento (ES) Nr. 909/2014 60 straipsnio 1 dalyje nurodytai kompetentingai institucijai.
   4.   Dienos kredito rizikos pozicijoms įtakos turintys rinkos ir veiklos pokyčiai analizuojami ir peržiūrimi kas šešis mėnesius, ir apie juos pranešama CVPD bankinio tipo paslaugų teikėjo rizikos komitetui ir, kai tinka, CVPD rizikos komitetui.
   
      5 poskirsnis
   
   
      
         Grąžinimo procedūros ir sankcijų normos
      
   
   26 straipsnis
   Dienos kredito grąžinimo procedūros
   1.   CVPD bankinio tipo paslaugų teikėjas privalo turėti 2 ir 3 dalių reikalavimus atitinkančias veiksmingas dienos kredito grąžinimo procedūras.
   2.   Dienos kredito grąžinimo procedūrose nurodomos veiksmingai atgrasyti nuo vienos nakties kredito pozicijų skirtos sankcijų normos, kurios visų pirma atitinka abi šias sąlygas:
   
               a)
            
            
               jos aukštesnės negu tarpbankinės pinigų rinkos vienos nakties užtikrintas rinkos norma ir kredito pozicijos valiutos emisijos centrinio banko ribinio skolinimosi norma;
            
         
               b)
            
            
               jomis atsižvelgiama į kredito pozicijos valiutos finansavimo išlaidas ir vienos nakties poziciją turinčio dalyvio kreditingumą.
            
         
      6 poskirsnis
   
   
      
         Pranešimas apie kredito riziką
      
   
   27 straipsnis
   Pranešimas valdžios institucijoms apie dienos rizikos valdymą
   1.   CVPD bankinio tipo paslaugų teikėjas teikia pranešimus Reglamento (ES) Nr. 909/2014 60 straipsnio 1 dalyje nurodytai atitinkamai kompetentingai institucijai.
   2.   CVPD bankinio tipo paslaugų teikėjas laikosi visų šių pranešimo reikalavimų:
   
               a)
            
            
               jis bent kartą per metus pateikia kokybinį pranešimą, kuriame aprašoma, kokių veiksmų imtasi vertinant, stebinant ir valdant kredito riziką, įskaitant dienos kredito riziką;
            
         
               b)
            
            
               jis praneša apie visus reikšmingus pagal a punktą vykdytų veiksmų pokyčius iškart po to, kai tokie reikšmingi pokyčiai įvyksta;
            
         
               c)
            
            
               jis kas mėnesį pateikia 19 straipsnyje nurodytus parametrus.
            
         3.   Kai CVPD bankinio tipo paslaugų teikėjas pažeidė arba jam kyla grėsmė pažeisti šio reglamento reikalavimus, be kita ko, nepalankiausiomis sąlygomis, jis apie tai nedelsdamas praneša atitinkamai kompetentingai institucijai ir be nepagrįsto delsimo tai kompetentingai institucijai pateikia išsamų planą, kaip jis laiku vėl atitiks reikalavimus.
   4.   Kol vėl nepradės laikytis šio reglamento ir Reglamento (ES) Nr. 909/2014 reikalavimų, CVPD bankinio tipo paslaugų teikėjas kasdien iki kiekvienos darbo dienos pabaigos praneša apie 2 dalyje nurodytus elementus, išskyrus atvejus, kai atitinkama kompetentinga institucija, atsižvelgdama į konkrečią CVPD bankinio tipo paslaugų teikėjo būklę ir į jo veiklos mastą ir sudėtingumą, leidžia apie tai pranešti rečiau ir vėliau.
   
      7 poskirsnis
   
   
      
         Viešas informacijos skelbimas
      
   
   28 straipsnis
   Viešas informacijos skelbimas
   18 straipsnio 1 dalies h punkto tikslais CVPD bankinio tipo paslaugų teikėjas kasmet viešai skelbia visapusišką kokybinį pareiškimą, kuriame aprašo, kaip kredito rizika, įskaitant dienos kredito riziką, vertinama, stebima ir valdoma.
   
      2 SKIRSNIS
   
   
      
         Likvidumo rizika
      
   
   29 straipsnis
   Likvidumo rizikos bendrosios taisyklės
   1.   17 straipsnio 2 dalies a punkto tikslais CVPD bankinio tipo paslaugų teikėjas sukuria ir įgyvendina politiką ir procedūras, siekdamas:
   
               a)
            
            
               vertinti dienos ir vienos nakties likvidumo riziką pagal 1 poskirsnį;
            
         
               b)
            
            
               stebėti dienos ir vienos nakties likvidumo riziką pagal 2 poskirsnį;
            
         
               c)
            
            
               valdyti likvidumo riziką pagal 3 poskirsnį;
            
         
               d)
            
            
               pranešti apie dienos ir vienos nakties likvidumo riziką pagal 4 poskirsnį;
            
         
               e)
            
            
               viešai skelbti likvidumo rizikos stebėsenos, vertinimo, valdymo, pranešimo ir viešo skelbimo apie ją sistemas ir priemones pagal 5 poskirsnį.
            
         2.   Apie visus likvidumo rizikos bendros sistemos pokyčius pranešama CVPD bankinio tipo paslaugų teikėjo valdymo organui.
   
      1 poskirsnis
   
   
      
         Dienos likvidumo rizikos vertinimas
      
   
   30 straipsnis
   Dienos likvidumo rizikos vertinimas
   1.   CVPD bankinio tipo paslaugų teikėjas sukuria veiksmingas praktines ir analitines priemones, kuriomis nuolat vertina šiuos kiekvienos atskiros valiutos parametrus:
   
               a)
            
            
               didžiausią dienos likvidumo panaudojimą, apskaičiuotą naudojant didžiausią teigiamą grynąją kumuliacinę poziciją ir didžiausią neigiamą grynąją kumuliacinę poziciją;
            
         
               b)
            
            
               visus darbo dienos pradžioje prieinamus dienos likvidžius išteklius, suskirstytus į visus šiuos elementus:
               
                           i)
                        
                        
                           reikalavimus atitinkančius likvidžius išteklius, kaip aprašyta 34 straipsnyje:
                           
                                       —
                                    
                                    
                                       pinigines lėšas, laikomas emisijos centriniame banke;
                                    
                                 
                                       —
                                    
                                    
                                       turimas pinigines lėšas, laikomas kitose kreditingose finansų įstaigose, nurodytose 38 straipsnio 1 dalyje;
                                    
                                 
                                       —
                                    
                                    
                                       įsipareigotas kredito linijas ar panašius susitarimus;
                                    
                                 
                                       —
                                    
                                    
                                       turtą, kuris atitinka įkaitui taikomus šio reglamento 10 straipsnio ir 11 straipsnio 1 dalies reikalavimus, arba Deleguotojo reglamento (ES) 2017/392 reikalavimus atitinkančias finansines priemones, kurios iškart prieinamos ir konvertuojamos į pinigines lėšas taikant iš anksto nustatytas ir labai patikimas finansavimo priemones, kaip nurodyta 38 straipsnyje;
                                    
                                 
                                       —
                                    
                                    
                                       įkaitą, nurodytą 10 straipsnyje ir 11 straipsnio 1 dalyje;
                                    
                                 
                     
                           ii)
                        
                        
                           kitus išteklius, kurie nėra reikalavimus atitinkantys likvidūs ištekliai, įskaitant neįsipareigotas kredito linijas;
                        
                     
         
               c)
            
            
               visą toliau išvardytų elementų vertę:
               
                           i)
                        
                        
                           dienos netenkamų pinigų srautų, įskaitant tuos, kurie turi konkretų dienos galutinį terminą;
                        
                     
                           ii)
                        
                        
                           atsiskaitymo pinigais įsipareigojimų kitose vertybinių popierių atsiskaitymo sistemose, kuriose CVPD, kuriam CVPD bankinio tipo paslaugų teikėjas veikia kaip atsiskaitymų tarpininkas, turi atsiskaityti už pozicijas;
                        
                     
                           iii)
                        
                        
                           įsipareigojimų, susijusių su CVPD bankinio tipo paslaugų teikėjo veikla rinkoje, tokia kaip pinigų rinkos sandorių arba garantinių įmokų pateikimas ar grąžinimas;
                        
                     
                           iv)
                        
                        
                           kitų CVPD ar CVPD bankinio tipo paslaugų teikėjo reputacijai labai svarbių mokėjimų.
                        
                     
         2.   Kiekvienos vertybinių popierių atsiskaitymo sistemoje, kurioje CVPD veikia kaip atsiskaitymų tarpininkas, naudojamos valiutos atžvilgiu CVPD bankinio tipo paslaugų teikėjas stebi likvidumo poreikius, kylančius kiekvienam subjektui, kurio atžvilgiu CVPD bankinio tipo paslaugų teikėjas turi likvidumo poziciją.
   31 straipsnis
   Vienos nakties likvidumo rizikos vertinimas
   Kiek tai susiję su vienos nakties likvidumo rizika, CVPD bankinio tipo paslaugų teikėjas nuolat lygina kiekvienos vertybinių popierių atsiskaitymo sistemoje, kurioje CVPD bankinio tipo paslaugų teikėjas veikia kaip atsiskaitymų tarpininkas, naudojamos valiutos likvidžius išteklius su likvidumo poreikius, kai tokie poreikiai atsiranda dėl vienos nakties kredito naudojimo.
   
      2 poskirsnis
   
   
      
         Dienos likvidumo rizikos stebėsena
      
   
   32 straipsnis
   Dienos likvidumo rizikos stebėsena
   1.   CVPD bankinio tipo paslaugų teikėjas parengia ir saugo ataskaitą dėl prisiimamos dienos likvidumo rizikos. Tokioje ataskaitoje pateikiama bent ši informacija:
   
               a)
            
            
               30 straipsnio 1 dalyje nurodyti parametrai;
            
         
               b)
            
            
               CVPD bankinio tipo paslaugų teikėjui priimtina rizika;
            
         
               c)
            
            
               finansavimo nenumatytu atveju planas, kuriame aprašytos taisomosios priemonės, taikytinos viršijus priimtiną riziką.
            
         CVPD bankinio tipo paslaugų teikėjo rizikos komitetas ir CVPD rizikos komitetas kas mėnesį peržiūri pirmoje pastraipoje nurodytą ataskaitą.
   2.   Kiekvienos vertybinių popierių atsiskaitymo sistemoje, kurioje CVPD bankinio tipo paslaugų teikėjas veikia kaip atsiskaitymų tarpininkas, naudojamos valiutos atžvilgiu jis privalo turėti veiksmingas praktines ir analitines priemones, kuriomis beveik realiu laiku stebėtų savo dienos likvidumo pozicijas, lygindamas su tikėtina veikla ir prieinamais ištekliais pagal likučius ir likusį dienos likvidumo pajėgumą. CVPD bankinio tipo paslaugų teikėjas:
   
               a)
            
            
               bent dešimt metų saugo įrašus apie kiekvienos dienos didžiausią teigiamą grynąją kumuliacinę dienos poziciją ir didžiausią neigiamą grynąją kumuliacinę dienos poziciją kiekvienos vertybinių popierių atsiskaitymo sistemoje, kurioje jis veikia kaip atsiskaitymų tarpininkas, naudojamos valiutos atžvilgiu;
            
         
               b)
            
            
               nuolat stebi savo dienos likvidumo pozicijas, lygindamas ją su didžiausia kada nors užfiksuota dienos likvidumo pozicija.
            
         33 straipsnis
   Vienos nakties likvidumo rizikos stebėsena
   Kiek tai susiję su vienos nakties likvidumo rizika, CVPD bankinio tipo paslaugų teikėjas atlieka abu šiuos veiksmus:
   
               a)
            
            
               bent dešimt metų saugo įrašus apie likvidumo riziką, atsiradusią naudojant vienos nakties kreditą kiekvienos vertybinių popierių atsiskaitymo sistemoje, kurioje jis veikia kaip atsiskaitymų tarpininkas, naudojamos valiutos atžvilgiu;
            
         
               b)
            
            
               stebi savo likvidumo riziką, atsiradusią suteikus vienos nakties kreditą, lygindamas ją su didžiausia kada nors užfiksuota likvidumo pozicija, atsiradusia suteikus vienos nakties kreditą.
            
         
      3 poskirsnis
   
   
      
         Likvidumo rizikos valdymas
      
   
   34 straipsnis
   Reikalavimus atitinkantys likvidūs ištekliai
   CVPD bankinio tipo paslaugų teikėjas sumažina atitinkamą visų valiutų likvidumo riziką, įskaitant dienos likvidumo riziką, naudodamasis bet kuriais reikalavimus atitinkančiais likvidžiais ištekliais:
   
               a)
            
            
               piniginėmis lėšomis, laikomomis emisijos centriniame banke;
            
         
               b)
            
            
               turimomis piniginėmis lėšomis, laikomomis kitose kreditingose finansų įstaigose, nurodytose 38 straipsnio 1 dalyje;
            
         
               c)
            
            
               įsipareigotomis kredito linijomis ar panašiais susitarimais;
            
         
               d)
            
            
               turtu, kuris atitinka įkaitui taikomus šio reglamento 10 straipsnio ir 11 straipsnio 1 dalies reikalavimus, arba Deleguotojo reglamento (ES) 2017/392 reikalavimus atitinkančiomis finansinėmis priemonėmis, kurios iškart prieinamos ir konvertuojamos į pinigines lėšas taikant iš anksto nustatytas ir labai patikimas finansavimo priemones pagal šio reglamento 38 straipsnį;
            
         
               e)
            
            
               įkaitu, nurodytu 10 straipsnyje ir 11 straipsnio 1 dalyje.
            
         35 straipsnis
   Dienos likvidumo rizikos valdymas
   1.   Kiekvienos vertybinių popierių atsiskaitymo sistemoje, kurioje CVPD bankinio tipo paslaugų teikėjas veikia kaip atsiskaitymų tarpininkas, naudojamos valiutos atžvilgiu jis:
   
               a)
            
            
               nustato dienos gaunamų pinigų srautų ir netenkamų pinigų srautų, susidarančių dėl visų teikiamų papildomų bankinio tipo paslaugų, vertę;
            
         
               b)
            
            
               numato tų srautų laiką dienos metu;
            
         
               c)
            
            
               prognozuoja dienos likvidumo poreikius, kurie gali atsirasti skirtingais dienos tarpsniais.
            
         2.   Kiekvienos vertybinių popierių atsiskaitymo sistemoje, kurioje CVPD bankinio tipo paslaugų teikėjas veikia kaip atsiskaitymų tarpininkas, naudojamos valiutos atžvilgiu jis:
   
               a)
            
            
               pasirūpina gauti pakankamą dienos finansavimą, kad pasiektų savo dienos tikslus, nustatytus atlikus 1 dalyje nurodytą analizę;
            
         
               b)
            
            
               valdo įkaitą ir yra pasirengęs jį konvertuoti į pinigines lėšas, kurių reikia norint gauti dienos lėšų atsidūrus nepalankiausiose sąlygose, atsižvelgdamas į vertės sumažinimus pagal 13 straipsnį ir koncentracijos ribas pagal 14 straipsnį;
            
         
               c)
            
            
               valdo netenkamų pinigų srauto laiką, atsižvelgdamas į savo dienos tikslus;
            
         
               d)
            
            
               nusistato tvarką, kaip reaguoti į netikėtus dienos likvidumo srautų trikdžius.
            
         3.   Siekdamas įvykdyti minimalų reikalavimus atitinkančių likvidžių išteklių reikalavimą, CVPD bankinio tipo paslaugų teikėjas nustato ir valdo riziką, kuri jam kiltų dėl bent dviejų dalyvių, kurių atžvilgiu jo likvidumo pozicijos didžiausios, įskaitant jų patronuojančiąją įmonę ir patronuojamąsias įmones, įsipareigojimų neįvykdymo.
   4.   2 dalies d punkte nurodytų netikėtų dienos likvidumo srautų trikdžių rizikos atvejui CVPD bankinio tipo paslaugų teikėjas parengia ekstremalius, tačiau tikėtinus scenarijus, įskaitant, kai tinka, nustatytuosius 36 straipsnio 7 dalyje, naudodamasis bent vienu šių elementų:
   
               a)
            
            
               įvairiais praeities scenarijais, įskaitant ekstremalių rinkos pokyčių laikotarpius, kurie užregistruoti per paskutinius 30 metų arba, jei yra patikimų duomenų, kurie CVPD bankinio tipo paslaugų teikėjui būtų sukėlę didžiausią finansinę riziką, nebent CVPD bankinio tipo paslaugų teikėjas įrodo, kad praeityje užfiksuoto didelių kainos pokyčių atvejo pasikartojimas nėra tikėtinas;
            
         
               b)
            
            
               įvairiais ateityje galimais scenarijais, kurie atitinka tokias sąlygas:
               
                           i)
                        
                        
                           jie pagrįsti nuosekliomis prielaidomis, susijusiomis su rinkos kintamumu ir kainų koreliacija skirtingose rinkose ir skirtingų finansinių priemonių atžvilgiu;
                        
                     
                           ii)
                        
                        
                           jie pagrįsti ir kiekybiniais, ir kokybiniais galimų rinkos sąlygų vertinimais, įskaitant rinkų prieinamumo trikdžių ir perkėlimų arba pažeidimų, taip pat įkaito likvidacinės vertės sumažėjimo ir sumažėjusio rinkos likvidumo, jei kaip įkaitas buvo priimtas nepiniginis turtas, vertinimus.
                        
                     
         5.   2 dalies tikslais CVPD bankinio tipo paslaugų teikėjas taip pat atsižvelgia į šiuos elementus:
   
               a)
            
            
               CVPD bankinio tipo paslaugų teikėjo struktūrą ir veikimą, be kita ko, kiek tai susiję su 30 straipsnio 2 dalyje nurodytais subjektais ir susijusiomis finansų rinkos infrastruktūromis arba kitais subjektais, kurie CVPD bankinio tipo paslaugų teikėjui gali kelti reikšmingą likvidumo riziką, ir, kai tinka, aprėpia kelių dienų laikotarpį;
            
         
               b)
            
            
               bet kokius CVPD bankinio tipo paslaugų teikėjo dalyvių, įskaitant dalyvių ir jų patronuojančiosios įmonės ir patronuojamųjų įmonių, tarpusavio tvirtus ryšius ar panašias pozicijas;
            
         
               c)
            
            
               daugelio dalyvių įsipareigojimų neįvykdymo atvejų tikimybės ir poveikio dalyviams, kurį tokie įsipareigojimų neįvykdymo atvejai gali sukelti, įvertinimą;
            
         
               d)
            
            
               daugelio dalyvių įsipareigojimų neįvykdymo atvejų, nurodytų c punkte, poveikis CVPD bankinio tipo paslaugų teikėjo pinigų srautams, jo likvidumo atsvaros pajėgumui ir išlikimo perspektyvai;
            
         
               e)
            
            
               ar modeliuojant atsižvelgiama į skirtingus poveikius, kuriuos ekonominės nepalankiausios sąlygos gali padaryti ir CVPD bankinio tipo paslaugų teikėjo turtui, ir jo gaunamų pinigų srautams bei netenkamų pinigų srautams.
            
         6.   Praeities ir hipotetinius scenarijus, kuriuos CVPD bankinio tipo paslaugų teikėjas naudoja ekstremalioms, bet tikėtinoms rinkos sąlygoms nustatyti, jis peržiūri bent kartą per metus, kai tinka, konsultuodamasis su savo rizikos valdymo komitetu. Tuos scenarijus CVPD bankinio tipo paslaugų teikėjas peržiūri dažniau, kai rinkos pokyčiai arba jo veikimas daro poveikį pagrindinėms scenarijų prielaidoms ir dėl to scenarijus reikia koreguoti.
   7.   Likvidumo rizikos sistemoje kiekybiniu ir kokybiniu požiūriu atsižvelgiama į tikimybės, kad ekstremalūs įkaito ar turto kainų pokyčiai gali vykti keliose nurodytose rinkose vienu metu, mastą. Sistemoje pripažįstama, kad praeities kainų koreliacijos gali nebetikti ekstremaliomis, bet tikėtinomis rinkos sąlygomis. Atlikdamas šiame straipsnyje nurodytą testavimą nepalankiausiomis sąlygomis, CVPD bankinio tipo paslaugų teikėjas taip pat atsižvelgia į bet kokią savo priklausomybę nuo išorės veiksnių.
   8.   CVPD bankinio tipo paslaugų teikėjas nustato, kaip naudoti 30 straipsnio 1 dalyje nurodytus dienos stebėsenos parametrus tinkamai reikalingo dienos finansavimo vertei apskaičiuoti. Likvidžiojo turto, kuris laikomas pakankamu dienos pozicijos atžvilgiu, riziką ribojančiai vertei nustatyti jis sukuria vidaus sistemą, kurioje yra visi šie elementai:
   
               a)
            
            
               savalaikė likvidžiojo turto, įskaitant turto kokybę, jo koncentraciją ir galimybę iškart juo pasinaudoti, stebėsena;
            
         
               b)
            
            
               tinkama rinkos sąlygų, kurios gali paveikti reikalavimus atitinkančių dienos likvidumo išteklių likvidumą, stebėsenos politika;
            
         
               c)
            
            
               reikalavimus atitinkančių dienos likvidumo išteklių vertė, įvertinta ir pakoreguota pagal nepalankiausias rinkos sąlygas, įskaitant 36 straipsnio 7 dalyje nurodytus scenarijus.
            
         9.   CVPD bankinio tipo paslaugų teikėjas užtikrina, kad jo likvidųjį turtą kontroliuotų konkretus likvidumo valdymo pareigūnas.
   10.   CVPD bankinio tipo paslaugų teikėjo likvidumo rizikos sistemoje turi būti tinkamos valdymo taisyklės, susijusios su visų CVPD bankinio tipo paslaugų teikėjo laikomų reikalavimus atitinkančių likvidumo išteklių suma ir forma, taip pat atitinkama pakankama dokumentacija, ir visų pirma numatytas vienas šių veiksmų:
   
               a)
            
            
               savo likvidųjį turtą perkelti į atskirą sąskaitą, kurią tiesiogiai valdo likvidumo valdymo pareigūnas ir kurią galima naudoti tik kaip nenumatyto atvejo lėšų šaltinį nepalankiausių sąlygų laikotarpiais;
            
         
               b)
            
            
               sukurti vidaus sistemas ir kontrolės priemones, kad likvidumo valdymo pareigūnas galėtų veiksmingai vykdyti operatyvinį valdymą – atlikti abu šiuos veiksmus:
               
                           i)
                        
                        
                           bet kuriuo nepalankiausių sąlygų laikotarpio momentu turimą likvidųjį turtą konvertuoti į pinigines lėšas;
                        
                     
                           ii)
                        
                        
                           pasiekti nenumatyto atvejo lėšas, tiesiogiai nenusižengdamas jokioms galiojančioms verslo ar rizikos valdymo strategijoms, kad į likvidumo atsargą nebūtų įtrauktas turtas, jeigu jo pardavimas be pakeitimo per nepalankiausių sąlygų laikotarpį sukurtų atvirą rizikos poziciją, viršijančią CVPD bankinio tipo paslaugų teikėjo vidines ribas;
                        
                     
         
               c)
            
            
               a ir b punktų reikalavimų derinys, kai juo užtikrinamas palyginamas rezultatas.
            
         11.   Šio straipsnio reikalavimus dėl likvidumo rizikos sistemos CVPD bankinio tipo paslaugų teikėjas, kai tinka, taiko ir tarpvalstybinėms bei tarpvaliutinėms pozicijoms.
   12.   CVPD bankinio tipo paslaugų teikėjas bent kartą per metus peržiūri 2, 3 ir 11 dalyse nurodytas procedūras, atsižvelgdamas į visus svarbius rinkos pokyčius ir pozicijų mastą bei koncentraciją.
   36 straipsnis
   Likvidžių finansinių išteklių pakankamumo testavimas nepalankiausiomis sąlygomis
   1.   CVPD bankinio tipo paslaugų teikėjas nustato ir testuoja kiekvienos tinkamos valiutos likvidumo išteklių pakankamumą, reguliariai ir griežtai testuodamas nepalankiausiomis sąlygomis pagal visus šiuos reikalavimus:
   
               a)
            
            
               testavimas atliekamas remiantis 4 ir 5 dalyse nurodytais veiksniais ir pagal 6 dalyje nurodytus konkrečius scenarijus;
            
         
               b)
            
            
               testavimo dalis yra reguliarus CVPD bankinio tipo paslaugų teikėjo procedūrų, pagal kurias jis iš likvidumą palaikančio subjekto gauna reikalavimus atitinkančių likvidumo išteklių, testavimas pagal dienos scenarijus;
            
         
               c)
            
            
               testavimas atitinka 2–6 dalių reikalavimus.
            
         2.   CVPD bankinio tipo paslaugų teikėjas, atlikdamas bent griežtą išsamų patikrinimą ir testavimą nepalankiausiomis sąlygomis, užtikrina, kad kiekvienas likvidumą palaikantis subjektas, iš kurio gaunami pagal 34 straipsnį nustatyti minimalūs reikalingi reikalavimus atitinkantys likvidūs ištekliai, turėtų pakankamai informacijos, kad suprastų ir valdytų susijusią likvidumo riziką ir pajėgtų vykdyti Reglamento (ES) Nr. 909/2014 59 straipsnio 4 dalies d ir e punktuose išdėstytas iš anksto nustatytų ir labai patikimų finansavimo priemonių sąlygas.
   3.   CVPD bankinio tipo paslaugų teikėjas privalo turėti taisykles ir procedūras, taikomas reikalavimus atitinkančių likvidžių finansinių išteklių trūkumo, kurį atskleidžia testavimas nepalankiausiomis sąlygomis, atveju.
   4.   Kai testavimas nepalankiausiomis sąlygomis parodo, kad viršyta sutarta 32 straipsnio 1 dalies b punkte nurodyta priimtina rizika, CVPD bankinio tipo paslaugų teikėjas:
   
               a)
            
            
               apie testavimo nepalankiausiomis sąlygomis rezultatus praneša savo rizikos komitetui ir, kai tinka, CVPD rizikos komitetui;
            
         
               b)
            
            
               peržiūri ir patikslina 32 straipsnio 1 dalies c punkte nurodytą nenumatytų atvejų planą, jei pažeidimai negali būti atitaisyti iki dienos pabaigos;
            
         
               c)
            
            
               privalo turėti taisykles ir procedūras, skirtas likvidumo rizikos valdymo sistemai ir likvidumą palaikančių subjektų tinkamumui vertinti ir koreguoti pagal jo testavimo nepalankiausiomis sąlygomis rezultatus ir analizę.
            
         5.   Testavimo nepalankiausiomis sąlygomis scenarijai, pagal kuriuos vykdomas likvidžių finansinių išteklių testavimas, sudaromi atsižvelgiant į CVPD bankinio tipo paslaugų teikėjo struktūrą bei veikimą ir juose atsižvelgiama į visus subjektus, kurie jam gali kelti reikšmingą likvidumo riziką.
   6.   Testavimo nepalankiausiomis sąlygomis scenarijai, pagal kuriuos vykdomas reikalavimus atitinkančių likvidžių finansinių išteklių testavimas, sudaromi atsižvelgiant į bent dviejų CVPD bankinio tipo paslaugų teikėjo dalyvių, įskaitant jų patronuojančiąsias ir patronuojamąsias įmones, kurių atžvilgiu CVPD bankinio tipo paslaugų teikėjo likvidumo pozicijos yra didžiausios, įsipareigojimų neįvykdymą kartu arba atskirai.
   7.   Likvidžių finansinių išteklių testavimo nepalankiausiomis sąlygomis scenarijai sudaromi atsižvelgiant į įvairiausius atitinkamus ekstremalius, tačiau tikėtinus scenarijus, aprėpiančius trumpam ir ilgam susiklosčiusias nepalankiausias sąlygas ir nepalankiausias įmonei ir visai rinkai sąlygas, be kita ko:
   
               a)
            
            
               kai laiku negaunama mokėjimų iš dalyvių;
            
         
               b)
            
            
               kai vienas iš CVPD bankinio tipo paslaugų teikėjo likvidumą palaikančių subjektų, įskaitant tuos, kurie nurodyti Reglamento (ES) Nr. 909/2014 59 straipsnio 4 dalies e punkte, depozitoriumų, nostro tarpininkų ar bet kurios susijusios infrastruktūros, įskaitant sąveikius CVPD, laikinai nesuteikia ar nepajėgia suteikti likvidumo;
            
         
               c)
            
            
               kai vienu metu susidaro spaudimas finansavimo ir turto rinkose, įskaitant reikalavimus atitinkančių likvidumo išteklių vertės sumažėjimą;
            
         
               d)
            
            
               kai nepalankios užsienio valiutos konvertavimo galimybės ir sunku pasiekti užsienio valiutų rinkas;
            
         
               e)
            
            
               kai vyksta nepalankios CVPD bankinio tipo paslaugų teikėjo reputacijos permainos, kurios pastūmėja tam tikrus likvidumą palaikančius subjektus atitraukti likvidumą;
            
         
               f)
            
            
               kai nuolat vyksta svarbūs didžiausi istoriniai įkaito ar turto kainos svyravimai;
            
         
               g)
            
            
               kai keičiasi galimybės gauti kredito rinkoje.
            
         8.   CVPD bankinio tipo paslaugų teikėjas nustato Reglamento (ES) Nr. 909/2014 59 straipsnio 4 dalies c punkte nurodytas atitinkamas valiutas, eilės tvarka atlikdamas tokius veiksmus:
   
               a)
            
            
               reitinguoja valiutas nuo aukščiausios iki žemiausios pagal tris dvylikos mėnesių didžiausias vienos dienos neigiamas grynąsias kumuliacines pozicijas, perskaičiuotas į eurus;
            
         
               b)
            
            
               laiko tinkamomis:
               
                           i)
                        
                        
                           tinkamiausias Sąjungos valiutas, atitinkančias Deleguotajame reglamente (ES) 2017/392 nurodytas sąlygas;
                        
                     
                           ii)
                        
                        
                           visas likusias valiutas, kol atitinkama bendra vidutinių didžiausių grynųjų neigiamų kumuliacinių pozicijų suma, įvertinta pagal a punktą, yra lygi ar didesnė negu 95 % visomis valiutomis.
                        
                     
         9.   CVPD bankinio tipo paslaugų teikėjas reguliariai ir ne rečiau kaip kartą per mėnesį nustato ir testuoja 8 dalyje nurodytas tinkamas valiutas. Savo taisyklėse jis nustato, kad atsidūrus nepalankiausiose sąlygose atsiskaitymo paslaugos valiutomis, kurios nėra tinkamos, galėtų būti laikinai teikiamos tinkama valiuta užtikrinant tą pačią vertę.
   37 straipsnis
   Nenumatyto ir galimai nepadengto likvidumo trūkumo problemos
   1.   CVPD bankinio tipo paslaugų teikėjas nustato taisykles ir procedūras, kad bet kuriam vienam ar vienu metu keliems jo dalyvių nustojus vykdyti įsipareigojimus dienos ir kelių dienų mokėjimo ir atsiskaitymo įsipareigojimai būtų įvykdyti laiku. Tose taisyklėse ir procedūrose aptariamos dėl tokio įsipareigojimų neįvykdymo atsirandančios nenumatyto ir galimai nepadengto likvidumo trūkumo problemos siekiant išvengti, kad tos pačios dienos mokėjimo įsipareigojimų vykdymas nebūtų panaikintas, atšauktas ar atidėtas.
   2.   1 dalyje nurodytomis taisyklėmis ir procedūromis užtikrinama, kad CVPD bankinio tipo paslaugų teikėjas galėtų prieiti prie piniginių indėlių arba vienos nakties piniginių indėlių investicijų ir kad jis turėtų procesą, kaip papildyti likvidumo išteklius, kuriais galima pasinaudoti per nepalankiausių sąlygų įvykius, kad būtų galima saugiai ir patikimai tęsti veiklą.
   3.   1 dalyje nurodytose taisyklėse ir procedūrose taip pat turėtų būti abu šie reikalavimai:
   
               a)
            
            
               nuolat analizuoti kintančius likvidumo poreikius, kad būtų galima nustatyti įvykius, kurie gali virsti nenumatyto ir galimai nepadengto likvidumo trūkumo problemomis, ir, be kita ko, turėti planą, kaip atnaujinti finansavimo susitarimus iki jų galiojimo pabaigos;
            
         
               b)
            
            
               reguliariai praktiškai testuoti pačias taisykles ir procedūras.
            
         4.   Kartu su 1 dalyje nurodytomis taisyklėmis ir procedūromis reikia turėti procedūrą, kaip be nepagrįsto delsimo spręsti nustatytas galimo likvidumo trūkumo problemas, be kita ko, prireikus atnaujinant likvidumo rizikos valdymo sistemą.
   5.   1 dalyje nurodytose taisyklėse ir procedūrose taip pat turėtų būti aprašyti visi šie elementai:
   
               a)
            
            
               kaip CVPD bankinio tipo paslaugų teikėjas atsiima piniginius indėlius arba vienos nakties piniginių indėlių investicijas;
            
         
               b)
            
            
               kaip CVPD bankinio tipo paslaugų teikėjas įvykdo tos pačios dienos rinkos sandorius;
            
         
               c)
            
            
               kaip CVPD bankinio tipo paslaugų teikėjas gauna iš anksto nustatytų likvidumo linijų lėšas.
            
         6.   1 dalyje nurodytose taisyklėse ir procedūrose turi būti reikalaujama, kad CVPD bankinio tipo paslaugų teikėjas praneštų apie bet kokią likvidumo riziką, kuri gali sukelti anksčiau nenumatyto ir galimai nepadengto likvidumo trūkumo problemas:
   
               a)
            
            
               CVPD bankinio tipo paslaugų teikėjo rizikos komitetui ir, kai tinka, CVPD rizikos komitetui;
            
         
               b)
            
            
               Reglamento (ES) Nr. 909/2014 60 straipsnio 1 dalyje nurodytai atitinkamai kompetentingai institucijai taip, kaip nurodyta šio reglamento 39 straipsnyje.
            
         38 straipsnis
   Įkaito ar investicijų konvertavimo į pinigines lėšas tvarka naudojantis iš anksto nustatytais ir labai patikimais finansavimo susitarimais
   1.   Reglamento (ES) Nr. 909/2014 59 straipsnio 4 dalies e punkto tikslais kreditingos finansų įstaigos – tai vienos iš šių:
   
               a)
            
            
               pagal Direktyvos 2013/36/ES 8 straipsnį leidimą gavusi kredito įstaiga, kurios kredito rizika, kaip gali parodyti CVPD bankinio tipo paslaugų teikėjas, yra nedidelė remiantis vidaus įvertinimu, pagrįstu apibrėžta ir objektyvia metodika, kuri remiasi ne vien išorės nuomonėmis;
            
         
               b)
            
            
               trečiosios valstybės finansų įstaiga, atitinkanti visus šiuos reikalavimus:
               
                           i)
                        
                        
                           jai taikomos riziką ribojančios taisyklės ir ji laikosi tų riziką ribojančių taisyklių, kurios griežtumu atitinka bent Direktyvoje 2013/36/ES ir Reglamente (ES) Nr. 575/2013 nustatytas taisykles;
                        
                     
                           ii)
                        
                        
                           ji laikosi patikimų apskaitos praktikų, saugojimo procedūrų ir vidaus kontrolės;
                        
                     
                           iii)
                        
                        
                           jos kredito rizika nedidelė, remiantis CVPD bankinio tipo paslaugų teikėjo atliktu vidaus vertinimu, pagrįstu apibrėžta ir objektyvia metodika, kuri remiasi ne vien išorės nuomonėmis;
                        
                     
                           iv)
                        
                        
                           ji atsižvelgia į riziką, kylančią dėl tos trečiosios valstybės finansų įstaigos įsisteigimo konkrečioje šalyje.
                        
                     
         2.   CVPD bankinio tipo paslaugų teikėjas, kuris planuoja sudaryti iš anksto nustatytą ir labai patikimą finansavimo susitarimą su kreditinga finansų įstaiga, kaip nurodyta 1 dalyje, naudojasi tik tomis finansų įstaigomis, kurios tiesiogiai ar per tos pačios grupės subjektus gali gauti bent įprastinį kreditą valiutos, naudojamos pagal iš anksto aptartus finansavimo susitarimus, emisijos centriniame banke.
   3.   Sudaręs iš anksto nustatytą ir labai patikimą finansavimo susitarimą su viena iš 1 punkte nurodytų įstaigų, CVPD bankinio tipo paslaugų teikėjas nuolat stebi tų finansų įstaigų kreditingumą imdamasis abiejų šių priemonių:
   
               a)
            
            
               reguliariai atlieka nepriklausomą šių įstaigų kreditingumo vertinimą;
            
         
               b)
            
            
               priskiria ir reguliariai peržiūri kiekvienos finansų įstaigos, su kuria CVPD bankinio tipo paslaugų teikėjas yra sudaręs iš anksto nustatytą ir labai patikimą finansavimo susitarimą, vidaus kredito reitingą.
            
         4.   CVPD bankinio tipo paslaugų teikėjas atidžiai stebi ir kontroliuoja savo likvidumo rizikos pozicijos koncentraciją kiekvienos finansų įstaigos, su kuria jis yra sudaręs iš anksto nustatytą ir labai patikimą finansavimo susitarimą, įskaitant jos patronuojančiąją įmonę ir patronuojamąsias įmones, atžvilgiu.
   5.   CVPD bankinio tipo paslaugų teikėjo likvidumo rizikos valdymo sistemoje turi būti reikalavimas nustatyti koncentracijos ribas įpareigojant:
   
               a)
            
            
               koncentracijos ribas nustatyti pagal valiutą;
            
         
               b)
            
            
               būti sudarius bent du susitarimus dėl kiekvienos pagrindinės valiutos;
            
         
               c)
            
            
               CVPD bankinio tipo paslaugų teikėją ne visiškai priklausyti nuo bet kurios vienos finansų įstaigos, kai atsižvelgiama į visas valiutas.
            
         B punkto tikslais pagrindinėmis valiutomis laikomos bent 50 % didžiųjų tinkamiausių valiutų, kaip nustatyta pagal 36 straipsnio 8 dalį. Nustačius, kad valiuta yra pagrindinė valiuta, ji toliau tokia laikoma trejus kalendorinius metus nuo dienos, kai nustatyta, kad ji yra pagrindinė valiuta.
   6.   CVPD bankinio tipo paslaugų teikėjas, kuris gali gauti įprastinį kreditą emisijos centriniame banke, laikomas atitinkančiu 5 dalies b punkto reikalavimus, jeigu jis turi įkaitą, kuris atitinka įkeitimo atitinkamam centriniam bankui reikalavimus.
   7.   CVPD bankinio tipo paslaugų teikėjas nuolat stebi ir kontroliuoja su likvidumą palaikančiais subjektais, išskyrus nurodytuosius 6 dalyje, susijusias koncentracijos ribas ir įgyvendina politiką ir procedūras siekdamas užtikrinti, kad bendra bet kurios atskiros finansų įstaigos pozicija neviršytų pagal 5 dalį nustatytų koncentracijos ribų.
   8.   Bent kartą per metus ir visais atvejais, kai įvyksta reikšmingas pokytis, veikiantis bet kurios atskiros finansų įstaigos rizikos poziciją, CVPD bankinio tipo paslaugų teikėjas peržiūri savo politiką ir procedūras, taikytinas su likvidumą palaikančiais subjektais, išskyrus nurodytuosius 6 dalyje, susijusioms koncentracijos riboms.
   9.   Pagal 39 straipsnį informuodamas atitinkamą kompetentingą instituciją CVPD bankinio tipo paslaugų teikėjas praneša kompetentingai institucijai abu šiuos dalykus:
   
               a)
            
            
               apie svarbius politikos ir procedūrų, skirtų pagal šį straipsnį nustatytoms su likvidumą palaikančiais subjektais susijusioms koncentracijos riboms, pakeitimus;
            
         
               b)
            
            
               apie atvejus, kai jis viršija politikoje ir procedūrose nustatytą su likvidumą palaikančiais subjektais susijusią koncentracijos ribą, kaip nurodyta 5 straipsnyje.
            
         10.   Kai viršyta su likvidumą palaikančiais subjektais susijusi koncentracijos riba, CVPD bankinio tipo paslaugų teikėjas, ėmęsis 7 dalyje nurodytų rizikos mažinimo priemonių, be nepagrįsto delsimo užtikrina, kad viršijimo nebeliktų.
   11.   CVPD bankinio tipo paslaugų teikėjas užtikrina, kad, klientui neįvykdžius įsipareigojimų, susitarimas dėl įkaito leistų greitai pasinaudoti kliento įkaitu, atsižvelgiant bent į kliento turto, kurį šis pateikė kaip įkaitą, pobūdį, dydį, kokybę, terminą ir vietą.
   12.   Kai CVPD bankinio tipo paslaugų teikėjų įkaitu naudojamas turtas yra vertybinių popierių sąskaitose, kurias tvarko kitas trečiosios šalies subjektas, CVPD banko paslaugų teikėjas užtikrina visų šių sąlygų vykdymą:
   
               a)
            
            
               jis realiuoju laiku mato įkaitu laikomą turtą;
            
         
               b)
            
            
               įkaitas aiškiai atskirtas nuo kitų besiskolinančio dalyvio vertybinių popierių;
            
         
               c)
            
            
               dėl susitarimų su tos trečiosios šalies subjektu CVPD bankinio tipo paslaugų teikėjas nepatiria jokių turto nuostolių.
            
         13.   CVPD bankinio tipo paslaugų teikėjas iš anksto imasi visų reikiamų priemonių, kad užtikrintų reikalavimo dėl finansinės priemonės, pateiktos kaip įkaitas, įvykdomumą.
   14.   CVPD bankinio tipo paslaugų teikėjas turi būti pajėgus tą pačią dieną gauti ir konvertuoti į pinigines lėšas 10 straipsnyje ir 11 straipsnio 1 dalyje nurodytą nepiniginį turtą pagal iš anksto nustatytas ir labai patikimas finansavimo priemones, nustatytas laikantis Reglamento (ES) Nr. 909/2014 59 straipsnio 4 dalies d punkto.
   
      4 poskirsnis
   
   
      
         Pranešimas apie likvidumo riziką
      
   
   39 straipsnis
   Pranešimas kompetentingoms valdžios institucijoms apie dienos rizikos valdymą
   1.   CVPD bankinio tipo paslaugų teikėjas teikia pranešimus Reglamento (ES) Nr. 909/2014 60 straipsnio 1 dalyje nurodytai atitinkamai kompetentingai institucijai.
   2.   CVPD bankinio tipo paslaugų teikėjas laikosi visų šių pranešimo reikalavimų:
   
               a)
            
            
               jis bent kartą per metus pateikia kokybinį pranešimą, kuriame aprašomi visi veiksmai, kurių imtasi vertinant, stebint ir valdant likvidumo riziką, įskaitant dienos riziką;
            
         
               b)
            
            
               jis praneša apie visus reikšmingus atliktų veiksmų, nurodytų a punkte, pokyčius iškart po to, kai tokie reikšmingi pokyčiai įvyksta;
            
         
               c)
            
            
               jis kas mėnesį pateikia 30 straipsnio 1 dalyje nurodytus parametrus.
            
         3.   Kai CVPD bankinio tipo paslaugų teikėjas pažeidė arba jam kyla grėsmė pažeisti šio reglamento reikalavimus, be kita ko, nepalankiausiomis sąlygomis, jis apie tai nedelsdamas praneša atitinkamai kompetentingai institucijai ir be nepagrįsto delsimo tai atitinkamai kompetentingai institucijai pateikia išsamų planą, kaip jis laiku vėl atitiks reikalavimus.
   4.   Kol vėl nepradės laikytis šio reglamento ir Reglamento (ES) Nr. 909/2014 reikalavimų, CVPD bankinio tipo paslaugų teikėjas bent kasdien iki kiekvienos darbo dienos pabaigos praneša apie 2 dalyje nurodytus elementus, išskyrus atvejus, kai atitinkama kompetentinga institucija, atsižvelgdama į konkrečią CVPD bankinio tipo paslaugų teikėjo būklę ir į jo veiklos mastą ir sudėtingumą, leidžia apie tai pranešti rečiau ir vėliau.
   
      5 poskirsnis
   
   
      
         Viešas informacijos skelbimas
      
   
   40 straipsnis
   Viešas informacijos skelbimas
   CVPD bankinio tipo paslaugų teikėjas kasmet viešai skelbia visapusišką kokybinį pareiškimą, kuriame aprašo, kaip likvidumo rizika, įskaitant dienos likvidumo riziką, vertinama, stebima ir valdoma.
   
      6 poskirsnis
   
   
      
         Baigiamosios nuostatos
      
   
   41 straipsnis
   Pereinamojo laikotarpio nuostatos
   1.   Gavę leidimą teikti papildomas bankinio tipo paslaugas, CVPD bankinio tipo paslaugų teikėjai per dvylika mėnesių nustato tinkamas valiutas pagal 36 straipsnio 8 dalies b punkto ii papunktį.
   2.   Per 1 dalyje nurodytą pereinamąjį laikotarpį toje dalyje nurodyti CVPD bankinio tipo paslaugų teikėjai nustato tinkamas valiutas pagal 36 straipsnio 8 dalies b punkto ii papunktį, atsižvelgdami į abu šiuos aspektus:
   
               a)
            
            
               į pakankamai didelę santykinę bendros CVPD pagal atsiskaitymo nurodymus vykdomo atsiskaitymo kiekviena valiuta vertės dalį, palyginti su mokėjimu, apskaičiuotu per vienų metų laikotarpį;
            
         
               b)
            
            
               kaip CVPD bankinio tipo paslaugų teikėjų operacijų sklandumą paveikia kiekvienos valiutos neturėjimas pagal 36 straipsnyje nurodytus labai įvairius galimus testavimo nepalankiausiomis sąlygomis scenarijus.
            
         42 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. lapkričio 11 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 257, 2014 8 28, p. 1.
   
      (2)  Principles for Financial Market Infrastructures, Committee on Payment and Settlement Systems -Bank for International Settlements, and Technical Committee of the International Organisation of Securities Commissions, April 2012.
   
      (3)  2013 m. birželio 26 d. Europos Parlamento ir Tarybos reglamentas (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (OL L 176, 2013 6 27, p. 1).
   
      (4)  2012 m. liepos 4 d. Europos Parlamento ir Tarybos reglamentas (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (OL L 201, 2012 7 27, p. 1).
   
      (5)  2012 m. gruodžio 19 d. Komisijos deleguotasis reglamentas (ES) Nr. 152/2013, kuriuo Europos Parlamento ir Tarybos reglamentas (ES) Nr. 648/2012 papildomas nuostatomis dėl pagrindinių sandorio šalių kapitalo poreikio techninių reguliavimo standartų (OL L 52, 2013 2 23, p. 37).
   
      (6)  2013 m. birželio 26 d. Europos Parlamento ir Tarybos direktyva 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų ir investicinių įmonių priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB (OL L 176, 2013 6 27, p. 338).
   
      (7)  Basel Committee on Banking Supervision, Monitoring tools for intraday liquidity management, April 2013.
   
      (8)  2016 m. lapkričio 11 d. Komisijos deleguotasis reglamentas (ES) 2017/392, kuriuo Europos Parlamento ir Tarybos reglamentas (ES) Nr. 909/2014 papildomas centrinių vertybinių popierių depozitoriumų veiklos leidimų išdavimo, priežiūros ir veiklos reikalavimų techniniais reguliavimo standartais (žr. šio Oficialiojo leidinio p. 48).
   
      (9)  2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).
   
      (10)  1986 m. gruodžio 8 d. Tarybos direktyva 86/635/EEB dėl bankų ir kitų finansų įstaigų metinės finansinės atskaitomybės ir konsoliduotos finansinės atskaitomybės (OL L 372, 1986 12 31, p. 1).
   
      (11)  2002 m. liepos 19 d. Europos Parlamento ir Tarybos reglamentas (EB) Nr. 1606/2002 dėl tarptautinių apskaitos standartų taikymo (OL L 243, 2002 9 11, p. 1).
   
      (12)  1978 m. liepos 25 d. Ketvirtoji Tarybos direktyva 78/660/EEB, grindžiama Europos ekonominės bendrijos steigimo sutarties 54 straipsnio 3 dalies g punktu, dėl tam tikrų tipų bendrovių metinių atskaitomybių (OL L 222, 1978 8 14, p. 11).
   
      (13)  1983 m. birželio 13 d. Septintoji Tarybos direktyva 83/349/EEB, pagrįsta Sutarties 54 straipsnio 3 dalies g punktu, dėl konsoliduotos atskaitomybės (OL L 193, 1983 7 18, p. 1).
   
      (14)  2007 m. gruodžio 21 d. Komisijos reglamentas (EB) Nr. 1569/2007, nustatantis trečiosios valstybės vertybinių popierių emitentų taikomų apskaitos standartų lygiavertiškumo nustatymo mechanizmą pagal Europos Parlamento ir Tarybos direktyvas 2003/71/EB ir 2004/109/EB (OL L 340, 2007 12 22, p. 66).
   
      (15)  2002 m. birželio 6 d. Europos Parlamento ir Tarybos direktyva 2002/47/EB dėl susitarimų dėl finansinio įkaito (OL L 168, 2002 6 27, p. 43).
   
      PRIEDAS
      Likvidavimo arba restruktūrizavimo scenarijai
      
                  1.
               
               
                  Laikoma, kad susiklosčius scenarijui, kai CVPD nepajėgia pritraukti naujo kapitalo, kad galėtų atitikti reikalavimus, nustatytus Reglamento (ES) Nr. 909/2014 47 straipsnio 1 dalyje, yra pradedamas CVPD restruktūrizavimas, jei, nepaisant scenarijuje aprašytų įvykių, CVPD toliau valdytų vertybinių popierių atsiskaitymo sistemą, kaip nurodyta Reglamento (ES) Nr. 909/2014 priedo A skirsnio 3 punkte, ir teiktų bent vieną iš kitų pagrindinių paslaugų, paminėtų į Reglamento (ES) Nr. 909/2014 priedo A skirsnyje.
               
            
                  2.
               
               
                  Laikoma, kad susiklosčius scenarijui, kai CVPD nepajėgia pritraukti naujo kapitalo, kad atitiktų reikalavimus, nustatytus Reglamento (ES) Nr. 909/2014 47 straipsnio 1 dalyje, yra pradedamas jo operacijų likvidavimas, jei dėl scenarijuje aprašytų įvykių CVPD nebepajėgtų atitikti Reglamento (ES) Nr. 909/2014 2 straipsnio 1 dalyje pateiktos apibrėžties.
               
            
                  3.
               
               
                  7 straipsnio a punkte nurodyti scenarijai apima šiuos įvertinimus:
                  
                              a)
                           
                           
                              restruktūrizavimo atveju CVPD įvertina, kiek mėnesių reikia numatyti siekiant užtikrinti tvarkingą jo operacijų restruktūrizavimą;
                           
                        
                              b)
                           
                           
                              likvidavimo atveju – kiek mėnesių reikia numatyti likvidavimui.
                           
                        
            
                  4.
               
               
                  Šie scenarijai turi derėti su CVPD verslo pobūdžiu, dydžiu, susietumu su kitomis įstaigomis ir finansų sistema, verslo ir finansavimo modeliu, veikla, struktūra ir visais nustatytais CVPD trūkumais ar silpnosiomis pusėmis. Scenarijai turi būti grindžiami išskirtiniais, bet tikėtinais įvykiais.
               
            
                  5.
               
               
                  Rengdamas scenarijus, CVPD turi laikytis visų šių reikalavimų:
                  
                              a)
                           
                           
                              scenarijuose numatyti įvykiai turėtų kelti CVPD operacijų restruktūrizavimo grėsmę;
                           
                        
                              b)
                           
                           
                              scenarijuose numatyti įvykiai turėtų kelti CVPD operacijų likvidavimo grėsmę.
                           
                        
            
                  6.
               
               
                  Tvarkingo CVPD veiklos restruktūrizavimo ar likvidavimo plane, nurodytame Reglamento (ES) Nr. 909/2014 47 straipsnio 2 dalies b punkte, yra numatomi visi šie scenarijai (ypatingi įvykiai):
                  
                              a)
                           
                           
                              reikšmingų sandorio šalių žlugimas;
                           
                        
                              b)
                           
                           
                              įstaigos ar grupės įvaizdžio pakenkimas;
                           
                        
                              c)
                           
                           
                              didžiulis likvidumo sumažėjimas;
                           
                        
                              d)
                           
                           
                              nepalankūs turto, su kuriuo susijusi labai didelė įstaigos ar grupės pozicija, kainų pokyčiai;
                           
                        
                              e)
                           
                           
                              dideli kredito nuostoliai;
                           
                        
                              f)
                           
                           
                              dideli nuostoliai dėl operacinės rizikos.
                           
                        
            
                  7.
               
               
                  Tvarkingą CVPD veiklos restruktūrizavimą ar likvidavimą užtikrinančiame plane, nurodytame Reglamento (ES) Nr. 909/2014 47 straipsnio 2 dalies b punkte, atsižvelgiama į visus šiuos scenarijus (visą sistemą apimančio masto įvykiai):
                  
                              a)
                           
                           
                              reikšmingų sandorio šalių žlugimas, turintis įtakos finansiniam stabilumui;
                           
                        
                              b)
                           
                           
                              tarpbankinio skolinimo rinkoje prieinamo likvidumo sumažėjimas;
                           
                        
                              c)
                           
                           
                              padidėjusi šalies rizika ir didelis kapitalo išvežimas iš šalies, kurioje įstaiga ar grupė vykdo didelio masto veiklą;
                           
                        
                              d)
                           
                           
                              nepalankūs turto kainų pokyčiai vienoje ar keliose rinkose;
                           
                        
                              e)
                           
                           
                              makroekonominis nuosmukis.